c: application/atom+xml

text:
Ruganzu akibundura u Rwanda yaritatiraga agatera; ntiyali nk’abandi bami b’i Rwanda bagiraga abatasi babatatira amahugu bazatera; ni yo mpamvu icyivugo cye kigira aho bagera, kiti: “Ndi Cyabukanga umukanguzi w’ibyuma: Cyitatire cya Mutabazi naritatiye ndatera; ndatikuza ntera ababisha ubwoba,… ! Ubwo atikije kwa Nzira ya Muramira mu Bugara (muri Kivu, [Repubulika iharanira Demokarasi ya Congo] ).
Yari yabanje kuhitatira ubwe: yavuye mu Rwanda ajya kumuhakwaho; aragenda agezeyo akoma yombi, ati: “Nyagasani nje kugukeza ngo uzandeme amaboko n’amaguru (ni ko bakezaga); kandi nje nshitse Ruganzu; banteranije na we kandi yankundaga, mbonye maze kugira ubuhake buke kandi nari umutoni we nkubitiyeho no kuba intwali mu ngabo ze, mpitamo kumucika nkugana; none nyikiriza nanjye nzakubera intwari.
Nzira yumvise iyo ntwari icitse mu Rwanda, arishima. Abaza Ruganzu, ati: “Uretse ubutwari n’ubutoni, ubundi wari ufite murimo ki kwa Ruganzu” Undi, ati: “Nari umucanyi n’umucuranzi!” Nzira yumvise gucuranga na byo biramushimisha; abwira Ruganzu ati: “Nanjye uzajye unkorera iyo mirimo yombi: gucana no gucuranga”. Amubaza uko yitwa, undi, ati: “Nitwa Cyambarantama”; yanakundaga kwambara uruhu rw’ intama.
Nuko Ruganzu abona ubuhake kuri Nzira ya Muramira, bumaze kwira ajya mu gitaramo, aracuranga baramushima, arara acuranga, arita hanze. Bukeye abwira Nzira, ati: “Nimumpe intorezo njye kwasa inkwi. Barayimuha, ajya mu ishyamba yasa imiba myinshi arahambira arayirunda atahana umwe. Uwo munsi Nzira araza inkera, mu mihigo Ruganzu na we ntiyahatangwa; arahiga avuga ibyivugo bye, ati : “Ndi Cyabakanga, ndi umukanguzi w’amacumu: nacumitiye Bwenge ku Kivirivindi avira imbuga; nishe Nyaruzi rwa Haramanga mu Mukingo wa Makwaza, nica Mpandahande ngira ngo mvire i Ruhande rimwe!” Abari aho bose baramushima. Ariko havamo bamwe mu batasi ba Nzira baraye inkera, babaza Ruganzu, bati: “Icyo cyivugo ko ari icya Ruganzu Ndoli ?” Undi, ati: “Kwa Ruganzu twivuga icyivugo kimwe.”
Ubwo Nzira yari afite ingabo ze z’intwari cyane zikitwa Ibishyito, zigatwarwa n’icyegera cye cyitwa Mfashuzo; zari ijana; zikamurarira zakuranwa: mirongo itanu zikabanza, izindi zikazakira ijoro bakarita hanze. Ruganzu amaze kuba umutoni w’akadasohoka kwa Nzira, yigira inama ya gitasi, ati: “Ubwo maze kumenyerana na Nzira, bariya bararirizi be ndabashyikiriye” Nzira namara gusinzina nzajya njya aho Ibishyito byota; mbaganirize ndetse nabacurangire.
Ibishyito biramukunda baramenyerana. Bukeye ajya mu ishyamba kwasa; ahura n’Ibisumizi bike bije kumubaza aho agereje ubutasi bwe. Arababwira, ati: “Nzira naramushyikiriye maze kumumenya imico n’ingeso, ariko ikikinduhije ni abararirizi be: barara bicaye n’amacumu n’imiheto bahindurana bakarita hanze. Ati: “Nimugende mumare uku kwezi, nigushira mugaruke nzababwira aho mbigereje” Barataha Ruganzu na we yikorera inkwi ze, arataha. Nimugoroba ajya gucana kwa Nzira, amaze gucana afata inanga ye aracuranga.
Nzira amaze gusinzira Ruganzu asanga Ibishyito aho biri baraganira; bakaba bafite inzoga, baramuha barasangira. Abonye bamuhaye aboneraho ijambo ryo gutata koko; aratangira, ati: “Ino mufite inzoga nziza cyane; ariko iwacu haba inzoga bita inturire izitambutse kure! ” Ibishyito biti: “Ese twayibona dute?” Ruganzu, ati: “Mfite umwana wanjye ujya yiyiba akansura, nzamumbwira ayinzanire mbahe mwumve.
Biba aho, ukwezi gushize asubira muri rya shyamba. Ahahurira n’Ibisumizi bibiri: Muvunyi na Rucinya. Bamubaza aho agejeje ubutasi bwe. Ati: “Maze kubashyikira; ahubwo nimugende ejobundi tuzahurire aha munzaniye inzoga y’inturire mu kabindi k’injyabwami (k’urugero) nzihere za ngabo za Nzira nababwiraga ko arizo zankuye umutima; na zo maze kuziyegereza.
Ibisumizi birataha, na we yikorera inkwi arataha. Hashize iminsi ibiri asubirayo arongero ahura na Muvunyi na Rucinya bamuzaniye ya nzoga. Barayisogongera! Abasezeraho barataha, inzoga ayihisha mu ishyamba, ajyana inkwi mu rugo, azigejejeyo asubira mu ishyamba kuzana ya nzoga; arayizana ayihisha mu gihuru inyuma y’urugo. Bugorobye ajya gucana aracuranga; Nzira amaze gusinzira, Ruganzu yisangira Ibishyito ku ikame, baraganira; ariko asanga nta nzoga bafite. Arababwira, ati: “Ubanza ya nzoga nayibonye!” Aragenda arayizana arayisogongera. Igishyito cya mbere gisomye kiratangara; kibwira abandi, kiti: “Na mwe nimuze mwiyumvire icyo mutarabona.”
Baranywa, baraganira. Noneho ibishyito birushaho kuzura na Ruganzu kuruta mbere. Bamaze kunywa Ruganzu asubiza akabindi muri cya gihuru, mu gitondo akajyana mu ishyamba; ahahurira na Muvunyi na Rucinya, ati: “Noneho mugende munshakire inzoga z’inturire 50, maze muzagaruke ejo bundi duhurire aha: ariko muzaze muri igitero. Bose bajya iyo bajya, bugorobye Ruganzu ajya gucana no gucurangira Nzira. Amaze gusinzira Ruganzu yigira ku ikome mu Bishyito, baraganira, ati: “Noneho nzababonera inzoga nyinshi tuzanywa tugahaga!” Ibishyito birishima, biti: “Ariko se tuzazibona nka ryari?” Ati: “Nzababwira umunsi.”
Nuko Ruganzu amaze kubarindagiza atyo, yigira inama ya kujya kwa Mfashuzo umutware wabo. Ajyayo aramucurangira ararayo, kugira ngo arebe uburyo baryama n’igihe bakangukira. Arara abishishoza buracya; asubira mu ishyamba ahura n’Ibisumizi bazanye za nzoga 50. Abereka aho bazishyira; ati: “Maze mujye kure yazo na njye ngiye kubwira Ibishyito tuze kuzikorera nijoro; ubwo namwe mube mwitoyemo babili badukurikire bajye mu gico inyuma y’urugo kwa Nzira kugira ngo bumve ibyo tuvuga; maze igihe nikigera mbarengurire mutere.”
Aragenda abwira Ibishyito ko inzoga zabonetse. Bumaze kwira bashyira nzira bajya kuzizana; baratereka barasinda. Arabashuka, ati: “Mube murambaraye ndasigara nshuranga; kandi nihagira igikoma ndabakangura. Ibishyito biriryamira; byose bimaze gusinzira Ruganzu aromboka ajya inyuma y’urugo kurangurura ba bandi; ati: “Nimuze barasinziriye.” Abacamo amashinga; bamwe abashyira ku Bishyito, abandi abohereza mu rugo kwa Nzira, abasigaye bajya kwa Mfashuzo kubambira. Bamaze gukwira amashinga urugo rwa Nzira baruha inkongi bamugwa gitumo baramwica; arapfa n’umutware we Mfashuzo, birapfa Ibishyito na rubanda rundi; ibyo kwa Nzira biratikira birayoka, Ruganzu aganza Nzira atyo.
Kuva ubwo rero Abanyarwanda benderaho; babona uhunyiza mu gitaramo nk’uwisinziriza ku mayeri, bati: “Dore ngo naka aratura ibishyito”, burya baba bacishiriza uko Ruganzu yatuye (inzoga) Ibishyito bya Nzira abitata mu cyayenge (ku mayeli), akabona urwaho rwo kumwica. Banabona kandi umuntu waraye acanye wenyine arariye cyangwa arwaje undi, bati: “Yaraye ku gishyito”. Ubwo baba bazirikana uko Ruganzu yaraye ku gishyito cyari umutware w’intebe mu Bishyito, akarara agicaniye aneka imiryamire n’imibyukire y’aho. Gutura ibishyito = Gutata mu cyayenge; Kurara ku gishyito= Kuneka wenyine.]]>
Bagatake bagasamaze bakabihise ubwiza bwako:Imanzi mu maribori
Igira inyuma y’inzu uce inkoni y’umuze n’umunzenzi:Urusogo n’urusogi
Abagwabiro bashinze inteko:Umucaca
Tora akato ntore akandi tujye kwambutsa akanyarumina:Umugore utwite
Navutse mpinnye urutoki:Umugondoro w’ibishyimbo.
Akigize umugozi kakigira umuganda kagashyira umwami ku murwa:Umuhotora – Umuhoro
Rukinamugasiza rwa Senyakazana twigabe:Umusambi
Agatiritiri kaje kaduruza, kaje kuzatina umugabo:Umusoro
Nyamunsi aragendera hejuru y’urupfu:Umushoferi w’indege
]]>
akarere ka Gakenke ni kamwe mu turere tukibitse amateka yu Rwanda kuko uretse Ibuye rya Bagenge riri mu murenge wa Gakenke, uhasanga n’Ivubiro rya Huro riri mu kagari ka Huro mu murenge wa Muhondo.
NI naho kandi umwami Mibambwe wa III Sentabyo hagati yo mwaka wa 1741-1746 yiberaga, mu murenge wa Cyoko icyo gihe hakaba hari Imbilima na Matovu ubu ni mukagari ka Mbilima.
Muri Gakenke kandi kumusozi wa Kabuye uhasanga iriba rya Ruganzu n’irya Nyirarucyagu kuburyo aho hantu hose ubuyobozi bw’akarere buhazi kandi bufite n’icyo buhateganyiriza nkuko umukozi w’akarere ka Gakenke ufite umuco na sport mu nshingano Jean Bosco Iryagaragaye abisobanura.
Ati “ikintu cya mbere twakoze mu karere ka Gakenke ni ukugirango ahantu hose habundikiye amateka, habundikiye umuco, habundikiye ubwiza nyaburanga budasanzwe hitabweho.
Aho hantu hose rero twamaze kuhabona, ubu turahazi, mu minsi iri mbere turateganya ko hashyirwa ibyapa bihamenyekanisha”
Ngo bikazakorwa umwaka utaha habonetse amikoro, ariko kandi abaturage nabo bagasabwa kugumya kubunganga ahari aya mateka kugirango hatangirika bikazababera impfabusa nkuko nabyo Iragaragaye abisobanura.
Ati “ikintu cya mbere dusaba abaturage twasabye n’imirenge tuyimenyesha ni uko abaturage koko bihanganye imyaka n’imyaka ishize aho hantu hakimeze neza hatarangirika ni uko mu byukuri bari bazi agaciro kaho, turasaba rero abaturage ko bakomeza gufata neza aho hantu kuko haramutse hasibanganye twaba twishe amateka n’umuco wacu, tukaba twishe ibyo abana bacu bazajya bareberaho”
Bamwe mu baturage batuye mu karere ka Gakenke usanga hari ibyo bazi ku hantu hagaragara amateka kuburyo hari n’abo twaganiriye batubwira kubijyanye n’ibuye rya Bagenge ryari ryarajujubije abantu ubundi umwani Ruganzu akaza kurigarikisha icyumu.
Fulgence Ukizuru wo mu kagari ka Rusagara mu murenge wa Gakenke umusaza w’imyaka 70, asobanura ko mu bwana bwe ririya buye rya Bagenge ryari rirerire kuburyo buriragaho bakajya hejuru yaryo kandi rikaba ryariho n’amajanja y’imbwa y’umwami kandi ngo mbere iri buye rikaba ryaragenderaga hejuru nubwo yemeza ko atabibonye kuko aribyo yabwiwe mu bwana bwe
Ati “ uko naribonaga ibuye rimeze, ryari rifite aho buririraga n’amajanja y’injangwe ndetse nay’imbwa, ubwo rero twaribonaga tukiri abana ariko rero ibyo kugenda ntabwo mbizi nubwo numvaga bavuga ngo ryaragendaga ariko rigeze aho rirahagarara niba ari Ruganzu warihagaritse simbizi ariko narisanze riteretse kurijyaho umuntu akurira ni uko bisibye buriya ryari rirerire nibyo nabonaga”
Mu turere dutandukanye tw’ uRwanda hagenda hagaragaramo amateka atandukanye yaharanze ubwami, gusa imbogamizi ikaba igikomeje kuba amikoro adahagije kugirango barusheho kuhabungabunga ndetse no kuhabyaza umusaruro mu rwego rw’ubukerarugendo.
Tags for promotion: Rwandan-culture-tourism-places- protection
]]>
Nk’uko amateka karande y’u Rwanda abigaragaza, Ingoma-Nyiginya yahanzwe na Gihanga I Ngomijana, akaba ari nawe amateka y’Abami aheraho nk’umwami w’umushumi; nyuma y’abami b’ibimanuka b’i Gasabo.
Ibyo aribyo byose ariko si Gihanga wadukanye gakondo y’ingabe mu butegetsi bw’u Rwanda. Ahubwo yaba yarasanze ingoma ifite ireme mu butegetsi, akaba yaragendeye ku muco w’ubwiru asanganye Abasangwabutaka, abuhishuriwe na Rubunga uwo bahimbye “ Mwungura wunguye ingoma ubwiru ”
Rwoga
Gihanga akimara kwima ikirangabwami cye cyari “Inyundo”. Yakomeje kwitwa “Inyundo ya Gihanga mu mateka karande y’u Rwanda na Nyamiringa: Urusengo rwa Gihanga”. Nyuma iyo ndangabutegetsi ya Gihanga yaje gusimburwa n’Ingoma-Ngabe “Rwoga”, ari nayo ngoma ya mbere ndangabwami y’Abanyiginya.
Ingoma-Nyiginya yari itetse mu Rwanda rugari rwa Gasabo ari naho hari umurwa mukuru wayo. Nyamara ariko na nyuma y’aho Rwoga ibereye Ingoma-Ngabe, Inyundo na Nyamiringa ntibyibagiranye burundu, ahubwo byakokomeje kugira uruhare mu iyimika-bami no mu yindi mihango.
Nk’iy’umuntu yacishwaga Urusengo, ntiyashoboraga guhirahira ngo agaruke i Rwanda, ariko iyo yacishwaga ingoma, igicibwa cyangwa se urubyaro rwacyo bashoboraga kuzagaruka i Rwanda.
Ubwo umwami w’i Bunyabungo, Nsibura I Nyebunga ateye u Rwanda akarwigarurira ku Ngoma ya Ndahiro Cyamatare ahasaga mu w’1477, yanyaze ingabe Rwoga, iyayo “Cyimumugizi” Gitandura ( yari ingabekazi) ayibundisha mu Rutaka rwa Muhanga hafi y’umudugudu wa Gitarama, aho Ruganzu Ndoli yimiye mu w’1510.
Rwoga yari yaranyazwe n’umunyabungo Nsibura Nyebunga, Abiru bayisimbuza indi ngoma nshyashya “Nangamadumbu ” yari isanzwe ari indamutsa ya Ruganzu Ndoli.
Karinga
Mu ngoro y’umwami uwo ariwe wese habaga ingo zubakiwe abakurambere. Iz’ingenzi ni izi: Kwa Gihanga, kwa Kibogo no kwa Cyilima.
- Kwa Gihanga: Niho habaga umuriro wa Gihanga. Hari intango yawo, bacanaga mu kibindi kinini cyane. Abawucanaga ni Abiru bari batuye i Buhimba, bawucanaga mu biti by’umunyinya. Ntiwazimaga na rimwe. Abanyamuriro bawucanaga bari Abagesera. Barawuvumbikaga wajya kuzima bakawucana bakuranwa.
Ibyo biti byo kuwuhembera bajyaga kubica muri Mageragere.Wajyaga kuzima abanyarushingo bakawuhembera mu giti cy’umurinzi. Ku ngoma ya Musinga, iyo ntango yo kwa Gihanga yacanwaga n’umwiru witwaga Kimonyo ukomoka i Gaseke ho mu Rutobwe.
Uwo muriro ndanga-busugire bw’ingoma Nyiginya waje kuzima mu w’1936, ubwo hari ku ngoma ya Mutara V Rudahigwa, ubwo hari mu ihururu ry’umwaduko w’abazungu. Icyo gihe wari umaze imyaka isaga 845 yose uwo muriro waka ubutazima. Uwo muriro ukaba warashushanyaga “Ubumwe butagajuka bwa bene Gihanga, cyangwa se Abanyarwanda muri rusange”.
- Kwa Kibogo: Habaga Nyamiringa (urusengo ) n’inyundo ya Gihanga. Inyundo n’urusengo nibyo byari ikiranga-bwami cyo kungoma ya Gihanga, cyasimbuwe nyuma y’ingoma-ngabe Rwoga.
- Kwa Cyilima: Ni i Gaseke ho mu Rutobwe. Niho ba Mutara na ba Cyilima boserezwaga. Uwahosherejwe bigaragara ni Cyilima Rujugira. Hari n’umusezero wa Cyirima. Ibisigazwa bye babivanye i Gaseke mu w’1969, biri mu nzu Ndangamurage w’ u Rwanda i Butare (Huye ).
Ingoma iteka zabaga kwa Cyilima, kikaba igicumbi cy’ingoma. Niho haberaga imihango yo “Gukura Gicurasi” kikaba igicumbi cyo guterekera. Kalinga yabaga kwa Cyilima n’ibigamba byayo, aribyo: Cyimumugizi ( wa neza ), Kiragutse Mpatsibihugu Karinga.
Karinga yaramvuwe mu cyanya cy’i Cyungo ho m uri Komini Cyungo muri Byumba (mu karere ka Gicumbi ubu), nk’uko imbyino y’ako Karere iranga iyo nkomoko: Icyungo nyamurema cyaremwe n’Imana kiramvurwamo Karinga na Nyamuganza.
Na none bakongera mu marenga bagira bati: Isekuru yo kwa Minyaruko ya Nyamikenke kugirango ibe nziza bajya kuyibaza mu mivugangoma. Bayishyiraho uruhu rwa ya nka bari bakamiye Ruganzu Kalinga niyo yasimbuye Rwoga iba indanga-bwami mu Rwanda kuva ku ngoma ya Ruganzu II Ndori kugeza mu wa 1962, ubwo ingoma ya cyami yasezererwaga mu Rwanda rugahinduka Repuburika.
Ruganzu Ndori aho aviriye i Karagwe kwa Nyirasenga Nyabunyana, aho yari yarahungishirijwe muri ya midugararo ya se Ndahiro Cyamatara, yimitse Kalinga ho Ingabe isimbura Rwoga. Naho Ingabekezi Cyimumugizi, yari yarabundishijwe isimburwa na Nangamadumbu yari isanzwe ari indamutsa ya Ruganzu Ndori mu iyimika rya Kalinga, umurwa wa Ruganzu wari Ruganda ho muri Komini Tare mu Bumbogo, ho mu karere ka Rulindo ubu.
Imihango yo y’iramvura rya Kalinga yateguriwe kwa Minyaruko wa Nyamikenke mu Busigi. Kalinga iramvurwa na Nyamigezi wa Minyaruko, ayiramvura i Cyungo ho muri Cyungo, Minyaruko ayitura Ruganzu. Ruganzu aho amariye gushinga ingoro ye i Mata ya Muhanga ho muri Komini Mushubati mu Karere ka Muhanga ubu, na ya Cyimugizi yari yarabundishijwe na Gitandura iza gutarurwa n’abashumba ahantu h’ubuvumo.
Ruganzu aherako ayisimbuza Nangamadumbu, ayimika ho Ingabekazi isanga Kalinga yongera kuba iyayo. Nangamadumbu ishingwa abatandura ngo bayiragira by’ingororano y’ishyaka rya Gitandura, wari waracikanye Cyimumugizi igihe byacikiraga i Rubi rw’i Nyundo.
Kugirango Kalinga itazaba inshike nka Rwoga bayiremeye inshungu ebyiri: Bariba na Karihejuru, ziremwaho insimbura-ngabe. Nyuma yaho Kigeli Rwabugili aziremeraho:
- Mpatsibihugu
- Kiragutse
- Icyumwe
- Butare
Izo zose zikaba zarahiriye ku ntambara yo ku Rucunshu. Kalinga yari Ingabe ndanga-sumbwe y’u Rwanda ku bihugu rwanesheje. Ikirango cy’iryo sumbwe, ni ibikondo by’abami b’amahanga bishwe n’abami b’u Rwanda mu ntambara. byo binyita babishyiraga mu mpuzu bikaza kumera nk’injishi z’igisabo, bagakokera n’ubuhivu bakabyambika Ingabe bigatendera mu ruhanga rwayo. Bomekagaho n’ibisabo bashyiragamo inda y’inka (amara) baraguje yeze, hagataho inyundo ya Gihanga. Kalinga n’Ibigamba :
- Cyimumugizi
- Kiragutse
- Mpatsibihugu
Zagiraga buri ngoma, ingabo zisobetse nk’insika, ingabo iri imbere y’ingoma. Kandi buri ngoma yabaga ifite icumu rishinze iruhande rwayo. Habaga n’izindi ngoma z’ibyegera by’Ingabe:
- Gatsindamiko yari indamutsa ya Yuhi Musinga
- Rucabagome na Ntibushuba Kigeri Rwabugili yanyaze Kabego Umwami w’Ijwi
- Rugiramisango yaremwe na Kigeri Ndabarasa, iza guhira ku Rucunshu. Ku ngoma ya Yuhi Musinga arema indi yasimburaga iyo yakongotse ubwo byacikiraga ku Rucunshu. Kalinga yari Ingabe ndanga-sumbwe no ku zindi ngoma
- Yarahekwaga igihe cy’imihango y’umuganura n’igihe cy’ubwihisho, yashyikirizwaga umuganura -Yarambikwaga mu mihango, ikambara imyishywa n’imirembe. Yavugirizwaga izindi ngoma iz’imivugo, ikanabikirwa. Yabikirwaga umwami yatanze, umwiru w’Umutege akayicaho indasago eshatu.
Yarasigwaga mu iyimikwa ry’umwami, igasigwa mbere y’izindi igasigwa amaraso y’inka bereje, uruhu rw’iyo nka rukambikwa undi Mwami uzima igihe cyo kumwimika. Yagiraga umunyakalinga wayo wo kwa Cyenge cya Ndungutse mu Musenyi, n’umugaragu wayo wo mu benenyamigezi bo mu Busigi.
Hifashishijwe igitabo: Ingoma i Rwanda, (Simpenzwe Pascal, 1992)
]]>
Ndahiro mwiza yari umwami
N’ingoma Rwoga ari we uyigenga.
Hakubereyeho abatindi
5 Ari bo Bakongoro mujya mwumva
Nzira ubatwara ubwo arababwira
Dore icyo nshaka ga muracyizi
Ingoma ni Rwoga na nyir’u Rwanda
Ndahiro uriya ejo mu gitondo
10 Azabe apfuye n’utwe twose.
Impamo irabaye ubwo baragiye
Ibihugu byinshi barabiteye
Ubwo Nduga yose barayogoje
Na nyir’u Rwanda ati biracitse
15 Mufate intwaro zo kubarwanya.
Reka biranze barabatsembye
Ndahiro arebye ati : Nimuhunge
Inkuru irakwiye ga baragiye
Bagana inkiko ibihugu byabo
20 Ari n’abo mu Nkiga mujya mwumva
Ababisha benshi barahatashye
Abari abiru ubwo barakoranye
Ni nabwo bemeye kudahunga
Keretse Ndori uzajya i Karagwe
25 Asanze nyirasenge Nyabunyana.
Ngo Kavuna abyumve ati : Murabeshya
Igihe akigisha imitima inama
Bati : Amahanga watatwaye
Ngo Ndahiro abumve amuha ubusembwa
30 Ngo azabe urwibutso kwa Ndori
Ndetse kumwica ubwo birakutse
Inzira iracyeye imisozi yose
Amanywa y’ihanga barayagenda
Ngo Karemera akebuke hanze
35 Abona abahungu barahatashye.
Naho mu Rwanda ubwo biracitse
Abantu benshi barahaguye
Imigezi ibaye ukundi
Naho Kibirira isaze amaraso
40 Ndetse imirinzi ibambye abari.
Ingoma iragiye na nyir’u Rwanda
Ni bwo Abakongoro bagitwaye
Barakiriye baragitsembe
Barusha ingungu na Kanyabwoya
45 Amariza meza amabara yose
Barayatwaye barayariye.
Kavuna abibonye ati : Natanzwe
Afashe urugendo ajya kwa Ndori
Ati : Abanyarwanda baragushaka
50 Maze ibisambo tukabisenda.
Umugaba Ndori yafashe impamba
Igihe igitondo gitangaje
Agana iy’i Rwanda afite imfuruta
N’ingabo nyinshi zifite imyato
55 Ari byo Bisumizi mujya mwumva.
Bageze i Rwanda barabashima
Bafata ingungu barazihwata
Amahoro ahinda barayacyura
Ingoma Kalinga barayicyeza
60 Ruganzu Ndori ahabwa ikamba
Ibihugu byinshi biramuyoboka
Abashi bose baramucyeza
Amuki menshi, ubutega bwose
Zahabu, feza ubwo biva Kongo
65 Ingabo Ibisumizi ziratinywa.
N’i Ndorwa yose zirayigenda
Zishaka cyane kubona icyuzi
Gihira Inyanja yo mu mateka.
Iburasirazuba ntibatanzwe
70 Ibibaya byiza impande zose
Amariza meza abariye amezi
Afata umukenke adafite icyusa
Hashize imyaka ingoma ibihumbi
Ni bwo umuzungu amanutse nabi
75 Afite urugage afite ikiboko.
Imisozi yacu barayitwara
Aho mu manama y’i Beririni.
Ubwo ntibyatinze baranashwana
Ni bwo mu Rwanda haje abantu
80 Bafite intego igabanya abandi.
Umwami wacu baramuhaye
Mutara mwiza mutima ucyeye.
U Rwanda rwose ubwo biracitse
Amaraso menshi turayavuye
85 Amazu yose barayatwitse
Inyana n’intama ubwo birapfuye
Ihene n’intozo ga birahiye
N’umuryi wazo biramugoye
Afata rukamba aho mu muyonga
90 Ayita intungwa iryoshye cyane
N’amashyo meza barabaze
Abantu benshi baranahunze
Ingoma Kalinga turayibika
Ngo ejo umutindi atayikomanga
95 Igihugu cyacu baragitwaye
Umushi Masudi afunga imyaka
Igera nko kw’icumi inasaga.
Afata umuzungu ngo abe igisonga
Kirozi umushumba wa Diyosezi
100 Anyonga abantu na nyir’ibintu.
Hashize iminsi umushiru araza
Asokoza isunzu nka nyir’isambu
Afite amashamba afite amatwara
Acinyiza abantu akica abandi
105 Agira ngo asahure mwene muntu.
Isiha zisahura ubwo ziratwara
Ikintu cyose cyitwa inoti
Ziraziseha zigana ihanga
Banki zoze kw’isi yose
110 Zifata inoti zirazibika
Naho iz’i Rwanda ziraburara
Zifata imyenda irenze ubwenge.
Dore gisunzu dore ibisonga
Mbega Benzi mbega Honda
115 Ndetse n’inyanja zifite amato.
Inzara irahonda muri rubanda
Umushiru arebye ati : Biracitse
Agana Gikongoro mu majyepfo
Afata bitanu abiha umutindi
120 Ngubwo ararengera ako karere.
Mwumve namwe ko byacitse
Ibibazo byinshi biramutaha
Ku by’amatage, ati : Reka data
Ngo cyanjye ni gito cyane
125 Ngo n’inyamaswa ziragishaka.
GISA abibonye ati : Murabeshya
Itegeko ryanyu no mu mateka
Bavuga yuko nta kigenda
130 Urugero rwiza ni Nzira n’abe.
GISA umuhungu afashe urugendo
Afite abahungu afite amakuza
Ngo aze kurebana n’imidigi
Yamize inkware n’imishwi yazo
135 Ikiniguza ikiri Mitsingi
Ijoro ricyeye bafata icyotsi
Bagana ibitanda byo mu Gasyata
Bafata utwana na nyina watwo
Naho abajura bakora akabo
140 Ari bo bagenzura abagenzuzi
Gisa mbabwira yarashe bwangu
Amaguru meza barayakura
Bagira ingorane z’amabondo
Ibihugu byinshi turabicyura
145 Ubwo Inkiga zose ziradushima
Induga yose ngo iradushaka
Amayaga yacu ati : Muri hehe
Naho Gisunzu ubu arasuherwa
Ati : Mbega bantu muzi ubwenge
150 Inama zanyu zaba izihe?
Reka nguhe inama isumba izindi
Wenda utware utwo ari two twose
Uduseke twawe uturumye neza
Ubwire abera baguhe akito
155 Ureke abantu bafate ibyabo.
Igituma rero nguha iyi nama
Ni uko abo bana bagusuye
Mpiri ujya wumva barayigenga
Aho bategeye baracurerwa
160 Naho guhunga byaba irota
Tanga ibyacu bikiri byiza
Reka kubeshya mwene muntu
Twe abanyarwanda dusabane
Amajoro menshi afate imitaga
Ingoma ibihumbi amahoro ahinde.
Wahimbwe na Placide Kalisa
Impuruza 18-19, pp.19-20
]]>
Uwo mugabo abaza Bakame ati «urifuza iki?» Na yo iti «ndagusaba ko unyongerera ubwenge kugira ngo mburushe izindi nyamaswa zose.»
Umugabo amaze gutekereza arayisubiza ati «enda iki giseke uzanyuzurizemo inyoni, iki cyansi uzanyuzurizemo amata y’imbogo, uzanzanire n’inzoka ireshya n’iyi nkoni. Nubibona, uzaze nkongerere ubwenge. »
Bakame ibatura ibyo bintu uwo mugabo yari ayihaye, ijya ku mugezi aho inyamaswa zose zikoranira zishotse. Amashoka ageze, inyoni ziza ziririmba umusubizo, maze Bakame isohoka aho yari yikinze, irivugisha iti « ashwi da! Ntibishoboka kuzura aha! Yarambeshye!»
Inyoni zibyumvise ziti «Bakame uravuga uduki?» Bakame iti « hari uwambeshye ngo mushobora kujya muri iki giseke mukacyuzura; ariko jye ndabona bidashoboka.» Inyoni ziti «genda Bakame uri umunyamashyengo! Reka tukwereke!» Iya mbere irinjira, iya kabiri yicokamo, iya gatatu itaho, bityo bityo kugeza igihe igiseke cyuzuriye. Nuko Bakame ikubitaho umutemeri, irarumya, ihisha igiseke iruhande rw’umugezi, irinumira.
Muri ako kanya, imbogo na yo irashoka. Bakame iyibonye iti «yoo! Yewe ga Baka! Mbega ngo abantu barakubeshya! Ibi bishoboka bite? Nabyemera nte?» Imbogo irayisubiza iti « uravuga uduki Baka?» Bakarne iti «ndeka ntibishoboka!» Imbogo iti «ese ni ibiki? » Bakarne iti «nateze n’umuntu anyemeza ko ushobora kuzuza iki cyansi amata da! Ariko jye mbona ko bidashoboka.» Imbogo iti «ishyengo ryawe ndarizi!» Bakame izunguza umutwe iti «ntibishoboka rwose!» Imbogo iti« reka nkwereke.»
Nuko igira itya ihagarara hejuru y’icyansi, yivuruganyirizamo mu kanya kiba kiruzuye. Bakame iti «uransinze koko!» Iherako iterura icyansi igishyira iruhande rwa cya giseke cyuzuye inyoni.
Bidatinze inzoka iba irashotse. Bakame iyibonye itangira kwiteresha intambwe kuri ya nkoni, imwe, ebyiri, eshatu…. Iti «ndiruhiriza ubusa, ntibishoboka!» Inzoka irahagarara, ibaza Bakame iti «bite Baka ?» Nayo iti «reka numiwe! Umuntu yambwiye ko ushobora kureshya n’iyi nkoni kandi nsanzwe nkuziho ubugufi.» Inzoka ikubita agatwenge! Iti« ibyo na byo!»
Iherako yirambika iruhande rwa ya nkoni. Bakarne ntiyazuyaza ihita iyihambiraho.
Nuko ifata ibyo yatumwe byose irikorera no kwa wa muntu. Abibonye arumirwa! Amaze kwiyumvira, abwira Bakame ati «nkongereye ubwenge ku bwo ufite naba ndi igicucu! Gumana ubwo ufite burahagije.» Nuko Bakame ibonye ko hariho izindi nyaryenge ziyirusha, yikubura ishengurwa n’ishavu ry’uko yagokeye ubusa.]]>
Umusaza Sacyoya agendera ku kabando kamwe-igikoro
Nkubise ikimuga mbura urujyo-umusuzi
Hepfo ngo pi, hirya ngo pi-imvura
Ibuye ry’umusozi ryimuye umugabo-ifaranga
Karihuta-igare
Birafora ntibirase-ingoto y’umugabo
Bihindira ikuzimu-inkono y’amapfa
Cyasamye kitaryana-ikiryango cy’inzu
Ayi mama hiya- inuma ku rukoma
]]>
Ngeze iw’abandi bampa induru : Imbwa ku rugi
Bateze ibisage bose :Imisatsi y’ibigori
Baguhaga akabando urwaye iki?:Igikoro
Mvuye ikuzimu bampa akabando:Igikoro
Mfite umugabo unganza:Ibitotsi
Mfite inka yimira mu ibondo ikabyarira mu rubavu: ikigori
Inyundo za bene Ntwari bazikubita hasi ntizimeneisi:ibinono by’ inka
Yabwiye benshi bamwe barinanirwa: Umwarimu
Abakobwa banjye baranaga amajosi:Urugoyi rw’ibishyimbo]]>
Uko ibihe bihita umuco nyarwanda ugenda ucyendera ugasanga ibintu bimwe na bimwe bigenda byibagirana ndetse bikagenda bizima burundu.
Ibi byagrautsweho n’abaturage bo mu karere ka Gicumbi mu murenge wa Nyamiyaga aho bavuga ko umuco wo Gucunda amata ugenda ucika ku buryo usanga nta bantu bakinywa amata y’Amacunda.
Mukandayambaje Criserie, umugore utuye mu mudugudu wa Rwingwe akagari ka Kiziba umurenge wa Nyamiyaga avuga ko umuco wo gucunda amata abana bakanywa Amacunda wagiye ucika burundu ku buryo nta hantu na hamwe bagicunda amata.
Asanga impamvu uyu muco wacitse ngo ari uko abantu bakama amata bahita bayajyana ku ikusanyirizo kwikuriramo amafaranga yo kwikenuza.
Mu byiza avuga byo kunywa Amacunda ngo ni uko babaga bayakuyemo amavuta umwana akanywa amata meza atagira amavuta.
Ikindi ngo byatumaga umuntu abasha kubona amavuta y’Ikimuri yo kwisiga maze ugasanga umubiri w’umuntu umeze neza.
Avuga ko umubiri wisigaga amavuta y’inka wasangaga unoze naho uwo basize amavuta yatunganyirijwe mu nganda ngo usanga harimo itandukariro.
Ikindi cyiza yabonaga mu gucunda amata ngo ni uko amavuta y’inka babaga bakuye muri ayo mata bayaryaga mu biryo ibyo bitaga Ibirunge.
Ngo kurunga uko byakorwaga ngo bafataga amavuta y’inka akuze bakayashyira mu biryo bishyushye akayengeramo maze umuntu akarya.
Kuri we ngo n’ubwo atari mukuru cyane ngo umuntu wariye ibiryo birimo amavuta y’inka (Ibirunge) ngo aba atandukanye n’urya amavuta y’ubuto.
Ikindi cyiza cyayo ngo ni uko batayaryaga buri munsi ahubwo bayaryaga rimwe na rimwe.
Umukecuru witwa Mukarubuga Esperance we asanga gucika kumuco wo gucunda byarateje ibibazo byinshi birimo ibura ry’amavuta y’inka.
“Tekereza nawe kujya gusaba cyangwa nkagura amavuta y’inka kandi ntunze inka! Byose biterwa n’uko abanyarwanda batakita kuri gahunda yo gucunda amata ahubwo bayabona bakayinywera ndetse ugasanga barayajyana ku makusanyirizo y’amata” Mukarubuga Esperance.
Gusa asanga n’amavuta aboneka aba atari amavuga yavuye mu mata bacunze ahubwo ngo aba ari ayo bakuye murukoko.
Asanga hari hakwiye kujya hanozwa umuco cyane cyane ufitiye abantu akamaro ariko ibintu by’umwimerere mubanyarwanda ntibicike burundu.
Umukozi w’akarere ka Gicumbi ufite mu nshingano ze umuco Rwirangira Diodore avuga ko umuco wo gucunda ugenda ukendera ariko byose biterwa n’iterambere.
Ngo zimwe mu mpamvu zateraga abantu bakera gucunda amata ngo zirimo ko batagiraga inganda zitunganya amavuta yo kurya no kwisiga.
Ikindi ngo amata yavagamo amavuta yabaga ari menshi kandi iyo yabaga yacunzwe akenshi yanyobwaga n’abana gusa.
Kuruhande rero rw’umuco w’uko ingo zose zacunda amata zibonye asanga bitagira akamaro cyane nko kuba yaterekwa abana bakanywa ikivuguto cyangwa inshyushyu.
Asanga ibyaba byiza ku mworozi woroye agamije kwiteza imbere ibyiza atari ukuyacunda ahubwo ari ukuyagurisha kugirango abashe kubona amafaranga yo kwikenura mu bindi.
“Gusa umuntu ku giti cye wayakenera ayo mavuta y’inka kandi afite n’ubushobozi bwo kuyacunda yabikora ariko atabigize umuco uhoraho”.
Asanga kuba rero umworozi yabigira umuco wo gucunda nta nyungu yakura mu mukamo w’amata y’inka ze.
]]>
Uyu mugani, baca bagira bati “umusazi arasara akagwa ku ijambo” bawuca iyo bumvise umuntu w’inshyanutsi usanganywe amagambo y’ibitandampaka(y’ubusazi) akocoye ijambo rikirakiranya ibyari byabuze uruhero rw’umuti; nibwo bavuga banamushima; ngo “Umusazi arasara akagwa ku ijambo !”. Wakomotse ku musazi Rwugamo rwamaze Yuhi Mazimpaka uburakari yari yagiriye umuhungu we Nyarwaya atabarutse I Burundi; ahagana mu mwaka wa 1700.
Nyarwaya rwa Mazimpaka yakundaga gushotorana cyane, bukeye atera u Burundi bw’umusoni (ahabangikanye n’Ubugesera)rwihishwa ise Mazimpaka atabizi, maze arabuyogoza; ahitira mu Birangira bya Ntaga, ahica umuganwa waho Rusengo rwa Kanago; anyaga umugore we Kibero cy’ubukombe aramuzana, hamwe n’inka nyinshi n’indi minyago. Byose abyereka se Mazimpaka. Aho kubishima arabimwirukana aramuca, ngo kuko yagiye i Burundi atamwohereje, araruwe gusa n’ubushotoranyi bwe buvanze n’ishyaka ryo kwanga kurushwa ubugabo.
Nyarwaya yari afite imitwe itatu y’ingabo, irimo uwo mu zitwa Ababito, zari intwari cyane. Bukeye atera mu Burundi bw’umusoni bubangikanye n’u Bugesera, arabanesha; ahanyaga inka nyinshi barazambukana zifata hakuno mu Bugesera. Nyarwaya ategeka kurobanura amabara, buri bara rikajya ukwaryo. Barobanura imikara, ibihogo, amagaju, ibitare, ibibamba, ubugondo n’andi mabara yose y’inka yari azirimo.
Birangiye haza umugabo w’umusaza abaza abo asanze mu nka, ati “ Izi nka z’ibihogo ni izande?” Bati “ Ni iza Nyarwaya” . Ziriya se z’ibitare? Bati “Nazo ni ize” . Akomeza kubabazaamabara yose y’inka. Zose bakamubwira ko ari iza Nyarwaya atabarukanye. Arongera arababaza, ati “Ko numva zose ari iza Nyarwaya, izanyu ni izihe ko mwatabarukanye ?” Bati“ I zo twazanye zose ni ize” . Umusaza, ati “Mbega abantu baruhijwe n’ubusa! Mwanyaze inka mwese none muzirekeye umwe ?” Bati „N’ubwo ari ize, ni ize natwe, kuko turi ingabo ze“.
Abagaragu ba Nyarwaya baramusanga bamubwira ayo magambo y’uwo musaza. Ahamagara nyir’ukuyavuga; ati „Kuki unteranya n’ingabo zanjye ukazishyiramo umwuka mubi?“ Aramusingira aramuhondagura. Umusaza, ati „Urugomo ndeba ufite harya ngo ni uko utabarutse i Busoni! Waba utabarutse mu Birangirwa bya Ntaga kwa Rusengo rwa Kanago ho ntiwavuze ugahora da! ”
Nyarwaya aramureka, ahindukirana abo bari kumwe, ati “Aho hantu murahazi?” Baramuhakanira. Biramubabaza kuko batahamenye ngo atereyo. I gihe bakiri aho yibaza uburyo yamenya aho hantu bamwogereje ngo ahatere, abona umugabo w’umurundi uje aho bari, ari kumwe n’abana be b’abasore bagera kuri batanu.
Amugeze iruhande akoma mu mashyi, at i “mwana w’umwami, mvuye i Burundi nshitse nza mu Rwanda, nshikanye n’inka 250, n’abana banjye 15, n’abagore batanu. Byose mbizanye mu Rwanda rwa so, none unyakire uzanyereke so Mazimpaka” . Amaze kuvuga atyo, Nyarwaya aramubaza, ati “Uzi mu Birangirwa bya Ntaga kwa Rusengo ?” Undi, ati “Ndahazi ndetse niho nturutse”.Nyarwaya ashyira agatima mu nda. Ati “Ese ntiwahangeza, ukahanyereka ?” Uwo murundi, ati“Ujya kwendayo iki ?” Ati “Ndashaka kuhatera” .
Umurundi aramwenyura, ati “Wowe utera mu Birangirwa bya Ntaga ?”Nyarwaya arikiriza. Umurundi, ati “Ufite ingabo zingana zite ushaka kuhateza ?” Nyarwaya, ati “Ni izi turi kumwe gusa”. Umurundi, ati “Ubiziranyeho na so ?” Undi,ati “Oya” . Umurundi, ati “Hari imana wejeje zo kuhatera ?”
Nyarwaya, ati “Ntabwo naharagurije kuko ntari nsanzwe mpazi” . Umurundi amugira inama, ati “Banza ujyane iminyago, dore ni myinshi,ndetse nanjye unshyiremo n’abana banjye 15 n’inka 250 n’abagore batanu, maze ujye inama na so, muragurize gutera mu Birangirwa, kandi umwongeze ingabo izi ntizihagije” . Ati “ Ni ahantu ubarirwa; ati “Mbese wumvise ko hari umwami wigeze kuhatera?” Nyarwaya, ati “Ntawe numvise”.
Umurundi, at i “Ni aho rero genda ubanze ujye inama na so, nakwemerera uzatereyo, nzahakwereka”. Nyarwaya ararakara kuko iyo nama itamunogeye. Abwira uwo murundi, ati “Namaramaje ndaterayo ntakibimbuza” .
Umurundi, ati “Utagira ngo ndi umunyabwoba, hogi nkujyaneyo;ndetse n’abana banjye ntibasigara keretse abatoya n’abagore; bo nibasigarane n’abantu bawe basigaye muri iyi minyago” . Ati “Ariko mwana w’umwami, ubwo wanze ko tujya imigabo nitugerayo turajya imikokwe ( imikoke) ! ” . Arongera, at i “Ni byiza ko twajya tugenda nijoro, ku manywa tugatebera mu bibira tukazatumburuka tugezeyo” . Ati “Naho turamutse dutabaye ku manywa, twatangira kurasana tukiri ku nkiko, tukazashirira mu nzira, niburatutanagezeyo ngo uharebe”.
Nyarwaya yemera iyo nama; bakajya bahaguruka nijoro, bwajya gucya bakarigita mu mashyamba, kuko uwo murundi yari azi inzira zose zijyayo. Bakomeza batyo barinda kugera mu Birangirwa. Batunguka kwa Rusengo ku mugoroba basanga adahari. Yari yaragiye mu rundi rugo rwe, ari narwo ingabo ze z’intwari zabagamo. Nyarwaya ajya mu rugo aramukanya n’umugore wa Rusengo. Birangiye amubaza aho umugabo we ari. Umugore arahamubwira.
Nyarwaya, ati “Yamenye ko namuteye arahunga?” Umugore, ati “Si uguhunga, yagiye hambere ahubwo namenya ako gakuru uzamubona!”. Nyarwaya, at i «Ndamuteye Nyarwaya rwa Yuhi ndi Inkaka ya Burunga! nishe Ntagihera mucuza imfura iyanjye irandamira ndatsinda! ! ! Ati «Ndaye hano, kandi turaryamana.
Undi ati «Naban’ibyo! naho ibyo gutera byo nta byo wishoboreye; niba rero wazanywe no kwisambanira dore ndi hano, umugabo wanjye ntahari simfite undwanaho; ariko nibijya kugeza ejo iki gihe utarabona uwanshatse uzabona uwambyaye!».Umugore wa Rusengo amutumaho intumwa z’impayamaguru ariko bucece; ati «Nimwihute mujye kumubwira ko Nyarwaya yamuteye; kandi mumubwire ko yahinduye urugo rwe ari we wabaye nyirarwo mu buriri; muti «Ahasigaye ni wowe warumukuramo, byaba bikunaniye rukaba urwe».
Intumwa zigenda ubutarora inyuma zisohoza ubutumwa. Rusengo amaze kwumva ko Nyarwaya amubereye mu rugo aratangara cyane; at i «Hahisha Mazimpaka wenyine! Umuntu wahishirije inzoga ku I juru rya Kamonyi, none umuhungu we akaba yaje kuzinsindira mu Birangirwa bya Ntaga!» Ubwo arara atumye intumwa zigenda ijoro ryose, zijya mu ngerero guhuruza; bujya gucya Ingabo ze zimusesekaraho.
Rusengo ahurura ubwo, u Burundi burashika; Ingabo ziba nyinshi cyane! Bigiye kugeza nimugoroba, Rusengo n’Ingabo basesekara iwe mu Birangirwa. Basanga Nyarwaya yashegeye mu rugo kwa Rusengo yamwiteguye. Ingabo za Nyarwaya zisanganira iza Rusengo icumu rirasabira.
Nyarwaya ava ku buriri, arambara afata intwaro ze arasohoka. Ageze mu muryango, umugore wa Rusengo aramukurikira, ageze mu rugo, umugore aba ageze mu muryango. Nyarwaya arasitara, umugore, ati «Mpore ndi Kibero cy’ubukombe umugabo twararanye ntakomereka». Nyarwaya arabyumva aramusubiza, at i «Urakoze wo kabyara we ubwo umpumurije!» Nyarwaya yiruka avuna Ingabo ze.
Umugore yisubirira mu nzu ye. Ubwo ariko intambara yarahosheje kuko bwari bwije; bamwe bajya iwabo abandi kwa Rusengo mu rugo, aba Nyarwaya bajya mu ngando zabo. Mu gitondo cya kare bashinga ingamba; bamwe mu myanya yabo, abandi mu yabo.
Na none bwira ari ntabaranesha abandi. Ariko ubwo Nyarwaya yari afite umutwe w’ intwari cyane witwaga Ababito. Akaba yabakumirije ababuza kurasana ngo bazarasana Abarundi bamaze gucogora. Rusengo nawe yari afite Ingabo z’intwari cyane zitwaga Abana b’Ingwe; nawe yabakumirije ngo bazarasana Abanyarwanda bamaze kunanirwa. Ubwo bwenge umwe yabugize ukwe undi abugira ukwe.
Hashize iminsi itatu barasana; imyambi n’amacumu by’Abanyarwanda bibashiriraho. Nyarwaya abaza wa murundi wamucikiye akamuyobora ahongaho; ati «Mbese nta hantu wamenya hiherereye cyane ngo tujyaneyo abacuzi n’abatanazi tujye gushakira ingabo imyambi n’amacumu?» Undi ati «Ndahazi».Nyarwaya abwira umwana we bari batabaranye witwaga Bideri, at i «Sigara ku rugamba ngiye gushaka intwaro z’aba bantu dore izindi zimaze gushira; ati «Kandi ejo uzarekure Ababito bajye ku rugamba».
Nyarwaya ajyana na wa murundi, bajyana ahantu h’ishyamba ryarimo umukoke uteye ubwoba,urimo isuri n’andi mahwa y’imifatangwe. Bawushoka baciye mu mwambu wawo; uwo Murundi yibutsa Nyarwaya rya jambo yamubwiraga yari kwumva inama ye; Ati «Sinakubwiye ko ubwo wanze ko tujya imigabo nitugerayo tuzajya imikoke? At i «Dore imikoke nakubwiye ni yo y’iyi». Nyarwaya, ati «Ni koko wambwiye ukuri, ariko sindava ku izima; ndacyakomeje imigabo yo kurwana».Ubwo rero bamaze kugera aho hantu, batangira umurimo wo gucukura no gutanaga, no gukwikira amacumu yavunikiye mu babisha; babikorana umwete.
Ubwo Bideri n’ingabo zabobasigaye ku rugamba. Bukeye umwimirizi w’Ababito arabazibukira bajya ku rugamba. Rusengo nawe akaba yararanye umugambi wo kurekurira Abana b’Ingwe ku rugamba. Uwo munsi. Ababito n’Abana b’Ingwe barasakirana. Rucura akabunda rwiyama impunzi barutera amazi aragaruka.Nukuvuga ko bose barasanye badasubira inyuma.
Hashize iminsi itatu bikimeze bityo Rusengo ahamagara Bideri at i «Ye Bideri bya Nyarwaya we! Undi aramwitaba ati «Hagarika abawe nanjye mpagarike abanjye maze tuvugane». Bahagarika intambara, ingabo zose ziraruhuka. Rusengo; ati Yewe Bideri we, undi ati «Yee!» ati «Waje uzanye na so muza munteye muza muri abatindi musanga ndi umwinazi, mwaje muri icyago musanga ndi kabutindi, mwaje muri bunyice mu kanzungura birabananira, nanjye nibwiraga ko nzabica mu minsi ibiri nkaba mbamazeho none sinabishoboye; ati «Ndagira ngo nkubwire inama mfite n’ubwo ntaheruka kubona so ariko uri mucyimbo cye: enda dutorane inka izanyu muzijyane izibaye izanjye nzisigarane, kandi izo muzabona zitageze hano muzazitware nazo!» Bideri ati «Ndabyemeye» Intamba irahosha.
Bukeye inka zose ziratumizwa, ziteranira hagati yabo, barazitoranya. Birangiye hasigara inka imwe ariko nziza cyane! Rusengo abwira Bideri ati «Nararagiye, narafukuye nduhira, naciye icyarire narakenuye, none iyi nka yingororere». Bideri, ati Nanjye nishwe n’izuba, naranyagiwe naraye indaro mbi, none iyi nka yinzimanire». Rusengo aranga, Bideri aranga. Inka barayipfa bongera kurasana.
Uwo munsi bakora ibyo Nyarwaya arangiza umurimo wa mujyanye. Yari yanacurishije icumu ry’umuhida rinini na rirerire, n’umuhunda waryo munini kandi muremure. Barikwikira mu ruti runini rukomeye. Nyarwaya ariterera ku rutugu, bava muri wa mukobe bajya mu ngando aho abandi bari bateraniye. Bahagera ni joro. Bideri amutekerereza uko yatoranye inka na Rusengo, n’uko bananiranywe ku nka imwe, hakabura uwayiharira undi.
Nyarwaya ashima Bideri kuko yanze kuyimuharira. Ati «Kandi iri joro ndamwica ntakabuza». Ubwo Nyarwaya asezera ku ngabo ze, ati Ndagiye, namwe nimugeza mu gicuku, mutere kwa Rusengo muvuge ibyivugo musese imyugariro, bamwe muce imbere abandi inyuma mugote urugo. Aragenda agezeyo aca igico. Aragumya yumva uko bavuga imihigo yabo.
Bigejeje mu gicuku barasinzira. Aromboka no mu muryango w’ inzu Rusengo aryamyemo acukurira rya cumu mu irebe ry ‘umuryango; arishinga impirike rireba mu nzu; ararishimangira cyane; yurira inzu yicara hejuru y ‘uruhamo rw’umuryango afata icumu mu ntoki. Bitinze ho gato I ngabo ze ziratera nk ‘ukö yäbibabwiye. Basesa imyugariro bavugira ibyivugo icyarimwe. Abari mu nzu Rusengo yarayemo bakangukira mu bitotsi. Ugize ngo arasohoka akibamba kuri rya cumu, ati: «Ndashize mwo kanyagwa mwe! Rimaze kwica batatu riravunika.
Ubwo Rusengo nawe arabyuka arambara arasohoka; ageze imbere y ‘umuryango Nyarwaya amutera icumu mu gihumbi rimutunguka hejuru y ‘umukondo akubita ibipfukamiro hasi; ati «Nkwice Karuretwa Imanzi ya Burunga! » Abari muri urwo rugo iza Nyarwaya zirabarimarima: ingo zirashya, inka ziranyagwa.
Nyarwaya yinj ira mu nzu abwira wa mugore Kibero cy ‘Ubukombe, ati «Wambwiye ko umugabo wakurayeho adakomereka none ntabwo ngusiga». Baramuheka aramutabarukana. Nyarwaya atabaruka mu Burundi afite ishema ashoreye iminyago myinshi avanye mu Birangirwa. Ageze mu Rwanda atumiza iyo yakuye mu Busoni; inka zirakubita ziruzura, iminyago iba ishyano ryose. Ariko kandi, mu bantu ibihumbi 3000 bisaga yari yatabaranye, yari asigaranye nk ‘ igihumbi gusa; abandi baraguye ku rugamba. Atuma kuri se ko atabarutse; yohereza n’abavuzi b’amacumu. Mazimpaka aramwitegura, I ngabo ziriraba ( zisiga ingwa) .
Zigeze hafi y ‘ IBwami bararirimba, iminyago ibajya imbere. Hari imandwa yabaga ibwami yari yarahawe gusanganira iminyago ya Nyarwaya ibigenza uko isanzwe. I ngabo ziravunywa ziza mu rugo I bwami. Mazimpaka azibonye asanga ari nkeya cyane; abaza Nyarwaya, at i «Abantu banjye wabaguranye inka aba ari zo unzanira?» Cyo! Untekerereza ko nkeneye inka kurusha abantu? Nyarwaya, ati «None se ko twarasanaga n’abantu b’ intwari, twajyaga kubicamo bakatureka gusa?».
Mazimpaka, ati «Mbese n’ayo yose wagiye woherejwe na nde udafite imana n’umugaba?» Undi, ati «Ubundi se ko nari nsanzwe ntabara ntakubwiye narazaga ukangaya? Ahubwo ntiwanshimaga ndetse ukangororera? Mazimpaka aranga ararubira aramuca, kuko yateye I ngabo icyorezo. Nyarwaya arakerakera, abura iyo ajya
biramushobera. Abantu bagerageje kumuhakirirwa birananirana, Mazimpaka, ati «Najye
gutegeka igihugu yatsinze» .
Bimaze gushoberana haza umusazi witwa Rwugamo; yali asanzwe aza I bwami; abwira Mazimpaka, ati «Ngufitiye ijambo rikomeye ariko banza umpe akayoga kuko mfit e inyota». Bamuha inzoga aranywa. Bimaze akanya, ati «Reka nkwicare ku bibero maze nkubwire. Mazimpaka kuko yamukundaga by ‘ igikinisho aremera.
Rwugamo amaze kumugera ku bibero, ati «Aho kuba intwari ibwami nahaba umusazi,ati «Dore Nyarwaya umwana w’umwami yatabaye i Burundi yica Rusengo mu Birangirwa bya Ntaga atabarukana iminyago itabarika, none bamuciye arakerakera naho jye Rwugamo rw’umusazi nicaye ku bibero by’umwami ndanywa inzoga y’ubuki!». Abantu bateraniye aho bahoze basabira Nyarwaya imbabazi baraseka; bati: «Umusazi ariguyeho!» ( ijambo ry’ukuri) ! «Umwami abwira wa musazi ati «Mvira ku bibero». Ahamagaza Nyarwaya abyicaraho. Abari aho bamukurira ubwatsi barishima bashima n’uwo musazi Rwugamo.
Mazimpaka abaza Nyarwaya, ati «Ko mbona ugenda utera itako, abo wica ubica ute? Nyarwaya, ati «Ndi Inkuba nk’iyo hejuru kandi n’uwajya kunsiga ntiyasiga icumu ryanjye. Nyarwaya rero amaze kwicara ku bibero bya se, inzoga ziratumirwa, Ingabo ziravunywa, inkera irararwa; Mazimpaka atega amatwi intwari zimubwira imihigo zimutura iminyago n’ibinyita. Nyarwaya aragororerwa, na wa murundi bajyanaga imikoke aragororerwa: ndetse cyane kuko Mazimpaka yamugororeye na Nyarwaya akamugororera, Hanyuma bagenda batanga ingororano no mu bandi batabarukanye bakurikije uko barushanwa ubugabo.
Wa mugore wa Rusengo Kibero cy’ubukombe, Nyarwaya aramutunga banabyarana abana benshi. Iby’igororerwa bihetuye banzika ibiganiro bisanzwe; havamo umugabo muri abo bari I bwami abwira Nyarwaya, ati «Dore ko ngo uri inkuba nk’iyo hejuru jye twirutse nagusiga». Abandi bati: «Nimwiruke turebe».
Bariruka wa mugabo agiye kumusiga Nyarwaya amukurikiza icumu rimwahuranya mu gihumbi amutsinda aho. Mazimpaka agiye kurakara, abari aho bati «Urarakazwa n’ubusa uriya mugabo ni we wisengeye urupfu». Bati «Nyarwaya yakubwiye ko ari inkuba nk’iyo hejuru kandi n’uwajya kumusiga atasiga icumu rye». Birasekwa umugabo ahera atyo; na we wa musazi Rwugamo; Nyarwaya aramuvuza arakira aranamukiza.
Nuko rya jambo ngo «Umusazi ariguyeho», rubanda bakomeza kuryogeza kuko ryakijije Nyarwaya uburakari bwa se. Bukeye rihimbirwaho uyu mugani ngo «Umusazi arasara akagwa kw’ijambo», ari wo baca iyo hagize inshyanutsi isanzwe ivuga ibitandampaka ikocora ijambo bakaryenderaho inkunga yo gukiranura ibyari byabuze uruhero rw’umuti. Kugwa ku ijambo = Kwunguka inama y’ingirakamaro.
Tags for promotion: Rwandan –culture-proverbs]]>


c: text/html

text:
Nyabihu: Kuko ibiza biteje ikibazo ku...
Izi ni zimwe mu ngaruka z’ibiza zagiye zigaragara mu karere ka Nyabihu mu myaka ishize....
Gatsibo: Barasabwa kwirinda ibiza bit...
Muri iki gihe cy’imvura imihanda imwe n’imwe yatangiye kwangirika Bimenyerewe ko mu gihe...
Rutsiro : Abaturage bateye urubingo k...
Abaturage bo mu karere ka Rutsiro bakoze mu mirimo yo kubungabunga inkengero z’umugezi wa Koko...
RUSIZI: UMUGEZI WA CYAGARA URI KUVUGU...
Hashize imyaka itabarika umugezi wa Cyaraga usenyera abaturage bo mu murenge wa Bugarama amazu...
Bamwe bakunze kwibaza ku ijambo “Ibid...
Ibidukikije bikubiyemo ibice bibiri,birimo ibidukikije kamere cyangwa karemano umuntu atagizemo...
Burera: Abaturiye igishanga cya Rugez...
Umuyobozi bw’akarere ka Burera burasaba abaturage batuye mu mirenge ikora ku gishanga cya...

robotstxt: allowed

filter: keep


text:
Abibumbiye mu matsinda y’abakora umwuga w’uburaya n’abakangurambaga b’urubyiruko, mu mahugurwa bari bamazemo iminsi itanu, abahuguwe biyemeje ko bagiye guhuza imbaraga mu guhashya icyorezo cya SIDA mu mirenge baturutsemo.
Ayo mahugurwa ku buryo bwo kwirinda icyorezo cya SIDA, kuboneza urubyaro n’ibindi, yasojwe ku wa gatanu tariki ya 21 Ukuboza 2012, yitabiriwe n’abantu 76 baturutse mu mirenge 14 igize AKarere ka Ngoma, bayasoje bahawe icyemezo cy’uko bahuguwe (certificate), ku bufatanye bwa Centre Dushishoze na PSI.
Umwari Fidelite umubyeyi w’umwana umwe, umwe mu bahuguwe, by’umwihariko ariko ugikora n’umwuga w’uburaya, yatubwiye ko atari ubwa mbere ahuguwe; ariko kuva aho atangiriye kubona bene aya mahugurwa byatumye amenya gukoresha agakingirizo, ari na yo nzira akesha kuba akiriho.
Umwari yagize ati “Ubu nasobanukiwe uko ndirinda SIDA no kurinda abandi, kwifata no gufasha abandi kwifata, ngiye kugerageza kubanza kwihindura ubwanjye, ubundi mbone no guhindura n’abandi.”
Akomeza avuga ko ubu we na bagenzi be bahuje umwuga bagenda babivamo, kuko bakomeje kugenda barushaho kwiteza imbere no kwizamura mu bukungu, babinyujije mu makoperative.
Mu gusoza aya mahugura umukozi w’Akarere ka Ngoma, Ndagijimana Alphonse, ufite mu nshinganoze Gahunda yo kurwanya SIDA (CDLS), yasabye abayasoje kubanza kwihindura bo ubwabo mbere yo kujya guhindura abandi. Yagize ati ”Turabasaba kuba intangarugero kugira ngo abandi babarebereho, kuko ntawahindura abandi we atarahindutse.”
Akomeza avuga ko Akarere ka Ngoma nta bushakashatsi bwihariye barakora ngo bamenye uko icyorezo cya SIDA cyaba cyifashe muri aka Karere, gusa avuga ko ubu bashingira ku bushakashatsi bwakozwe mu mwaka wa 2010, n’ikigo cy’igihugu cy’ibarurishamibare bwagaragaje ko abanyarwanda babana n’ubwandu bwa Virusi itera SIDA ari 3%.


text:
Iki gikorwa cyatangijwe Kuri uyu wa gatanu, tariki ya 4/10/2013, kikaba cyari ku rwego rw’intara y’amajyaruguru, cyabereye mu karere ka Rulindo, umurenge wa Bushoki, akagari ka Gasiza, umudugudu wa Remera.
kikaba cyatangijwe n’urugendo rw’amaguru ruva ku icentre ya mukoto kugeza ku kibuga cya gasiza ari naho abaturage babashije gukora imyitozo ngorora mubiri.
Muri iki gikorwa kandi MINISANTE yaboneyeho no gutanga ubutumwa ku banya Rulindo bari bakitabiriye, aho basabwe kwitabira siporo kuko ifitiye umubiri wabo akamaro.kandi mu rwego rwo kuwufata neza bakaba basabwa guhora bayikora.
Kalisa Eduard, Umunyambanga uhoraho muri MINISPOC wari witabiriye iki gikorwa,we yavuze ko imikino ngorora mubiri kuri bose ,ari kimwe mu bigize politiki y’imikino, aho bashishikariza abaturage gukora siporo,kandi abo bigaragara ko bafitemo impano bagakurikiranywa kugira ngo bayibyaze umusaruro.
Kalisa yagize ati “Siporo ni nziza niyo mpanvu tugerageza kuyunvisha abanyarwanda ,kandi bakamenya akamaro ka siporo mu kubaka ubuzima bwabo.Ikindi tuba dushaka kumenya abafite impano kugira ngo tubakurikirane bityo tubafashe kubibyaza umusaruro.”
Yakomeje avuga ko imyitozo ngororamubiri idasaba imyaka runaka ,ngo buri wese aba agomba kuyikora kuko umubiri we urayikeneye.
Umuyobozi w’Akarere ka Rulindo, Kangwagye Justus, yavuze ko iki gikorwa ari icy’ingenzi,ariko ko kuba batagihoramo ,biterwa n’imbogamizi z’imiterere y’akarere ka Rulindo.
Yavuze ko bafite ikibazo cy’ibibuga byo kuyikoreraho,ngo kuko n’ibihari usanga biri mu bishanga,bityo ugasanga bibangamye, ngo akaba yunva niyo babona ikibuga kimwe kiri ahantu heza byaba bihagije.
Yagize ati “ mu by’ukuri ibibuga ntibuze ariko ibyinshi biri mu bishanga ugasanga byuzuramo amazi.Turifuza ko na Rulindo yagira ikibuga kimwe cyiza kuko turashaka kugerageza kujya dukora imikino ngoraramubiri ijyanye n’imiterere y’akarere kacu.”
Mu rwego rwo guteza imbere imikino ngororamubiri kuri bose,ubu mu karere ka Rulindo hagiye kubakwa ikigo cyo gutoza abana bakiri bato imikino ngororamubiri.
Iki gikorwa kikaba cyasojwe n’umukino wahuje abakozi ba MINISPOC n’abakozi b’akarere ka Rulindo,ukaba warangiye,abakozi b’akarere ka Rulindo batsinze ibitego bibiri ku busa bwa MINISPOC.


text:
Shabakaka Vincent yandikaga mu Kinyamakuru Kiberinka; umwuga w’ubunyamakuru yawutangiye mu 1990. Yarangwaga no gutinyuka kugaragaza ukuri, dore ko ari mu banyamakuru ba mbere batinyutse gusanga Inkotanyi aho zari zikambitse.
Shabakaka Vincent yashoboye gukora film docummentaire yise “Aho umwaga utari” yerekanaga uko ingabo za FPR zari zitwaye ku rugamba. Icyakora nyuma ya Jenoside iyo Filime ntiyongeye kuboneka.
Nk’uko tubikesha Inama Nkuru y’Itangazamakuru mu Rwanda, Shabakaka yitabye Imana mu gihe cya Jenoside tariki ya 09 Mata 1994. Umurambo we wabonetse mu 1996 maze ashyingurwa mu cyubahiro i Rwamagana.
Muri zimwe mu nkuru yanditse harimo iyo yanditse mu kinyamakuru Kiberinka nimero 13 yo kuwa 8 Gashyantare 1993 inkuru ikaba yari ifite umutwe ugira uti:” Kigali Yahindutse Beyrout”.
Dore uko iyi nkuru yari iteye:
“Manuka mubyeyi ntacyo uba interahamwe zawe turagusama”.
Ni byo koko HABYARIMANA natareba nabi Interahamwe ze “zizamusama” .
“Vuga ijambo rimwe gusa, uwo mutavuga rumwe acibwe umutwe”
Ikinani nacyo cyigaragambije mu kirere.
Kuri uwo munsi uteye ubwoba (20/01/1993), mu gihe ijuru rya Nyarugenge ryari ryijimye kubera induru n’imiborogo, Habyarimana we yafashe kajugujugu maze atambagira ikirere hejuru y’Umujyi wa Kigali kugirango yereke Interahamwe ze ko azishyigikiye. Indege yikozaga mu ry’agacu ikamanuka yakaryamye hejuru y’Interahamwe zakoraga amarorerwa maze zikarushaho gukaza umurego. Nuko urusaku rw’indege n’amasasu y’Abajandarume n’imiborogo y’abatabaza biba uruvange, Kigali ihinduka Beyrout. Abenshi twari twabuze aho turigitira, twari dufite ubwoba ko Ikinani kigiye kutumanuriraho amabombe.
Abashoboye kubyitegereza biboneye Ikinani kigenda kiramutsa Interahamwe na cya kigare cyabugenewe. Nguko uko umubyeyi mwiza arinda abana ashinzwe !
Interahamwe za Habyarimana ni bantu ki?
Interahamwe ni izina ry’umutwe w’urubyiruko rw’abasirikare bitwa aba « GP » (Gardes Présidentiels) biyemeje kurwanira Habyarimana, kugirango ashobore kuramba ku ngoma maze nabo abagororere ibyo birira.
Izo nterahamwe zigaragara cyane cyane mu bana b’abasore n’inkumi b’imburamukoro cyangwa se bakora akazi k’ingufu z’amaboko kuko benshi muri bo batagize amahirwe yo gukandagira mu ishuri (kandi bitewe n’uwo barwanirira!).
Ni agatsiko k’abantu bitwaje intwaro, bamwe batera ingo z’abaturage nijoro, ubu basigaye batera ku manywa y’ihangu bitwaje imyigaragamyo bagasahura, bakagusiga uri intere cyangwa intumbi.
Iyo wumvise iryo zina «Interahamwe» wagira ngo ni abantu b’ibihangange, ariko iyo ubabonye ukitegereza n’ibyo bakora, usanga iryo zina ritabakwiriye. Ahubwo aho kwitwa Interahamwe bari bakwiriye kwitwa « Interabwoba ».
Interahamwe zari ziremye udutsiko mu mayira yose yinjira mu mujyi, zihagarika uwigendera wese ngo nazane ikarita ya MRND, yayibura bakamushora intoki mu mifuka bakayeza. Bambuye abantu amafaranga utayafite bakamwambura imyenda, isaha, indorerwamo, imikufi yo mu ijosi, inkweto n’ibindi, barangiza bakamudiha yamara kunoga bakajugunya ubujunde ku muhanda. Biratangaje kubona umwana w’insoresore asandaza imbaga y’abantu akabafungira inzira, yakora hasi gato bakayabangira ingata ngo atatumara. Ubwo akaba abonye umwanya wo gusahura no kwambura akoresheje iterabwoba.
Ni ibihe bimenyetso biranga Interahamwe ?
Kubera ko abenshi muri bo ari insoresore, ba kigingi, ba mayibobo, abakina kazungu (urusimbi rw’amakarita), abakarasi, bamwe bahurira mu muhanda birahira « Ndagaswi », ntibatinya gukora amarorerwa kuko uburere bafite butuma badatinya umugayo. Barangwa n’umwenda w’igitenge cy’amabara y’uruvange badodeshamo igishati kinini n’ipantalo y’impari bingana bwa buryo bw’Abasenegale.
Baba bitwaje amahiri, ibyuma by’imitarimba, ingiga z’ibiti, imipanga, inkota ziri mu rwubati bitwaza ukagirango ni inkoni zisanzwe. Iyo bashaka gukora amarorerwa bipfuka ibitambaro mu maso kugirango batamenyekana. Baba bishumitse munda umugozi (cordollette) wa gisirikare (dore ko n’abenshi muri bo ari aba G.P).
Iyo myenda yabo bayidodesha ku buryo bagenda bayogamo, bigatuma bayihishamo izindi ntwaro zihambaye : Amagerenade, inkota za gisirikare bita bayoneti, imbunda za masotera (pistolets). Kenshi usanga bahetse uruhago ku mugongo babitsemo amabuye n’ibindi bikoresho by ‘intambara. Urwo ruhago ni narwo basahuriramo ibyo bambura abahisi n’abagenzi.
Shabakaka Vincent yandikaga mu kinyamakuru KIBERINKA. Yavutse tariki ya 31 Gicurasi 1952, avukira ahitwaga Bunge, Komini Nyakizu, Perefegitura Butare. Amashuri abanza yayize ku ishuri ribanza rya Bunge, yiga icyiciro cya mbere cy’amashuri yisumbuye mu Byimana nyuma akomereza muri “Groupe Scolaire de Butare”, aho yize indimi “Section Littéraire”.
Arangije yigishije aho bita kwa Kadafi i Nyamirambo, akora kuri gasutamo (Douane) yo ku Kanyaru ndetse no ku Gisenyi. Yashakanye na Musefano Marie Chantal mu 1979, babyarana abana batatu.


text:
Biriya umukobwa aba yigirisha urimo kumuswera yitakisha, yiriza ntaho bihuriye n’ububabare n’agahinda! Kandi nta n’ubwo aba yigiza nkana, ntabwo aba abyikoresha, ibyishimo biba byamusabye umutima!
-ni ikimenyetso kigaragaza ko akwishimiye kandi agukunze. Ni ubona usweye umugore agataka, akiriza, uzamenye ko agukunda.
-aba yaryohewe. Iyo umuntu ababaye arataka yakwishima agataka cyangwa agaseka-umukobwa ashobora guseka murimo kubikora- cyangwa agakora ikintu kigaragaza ko yishimye)
-kuniha no kwiriza ni uburyo bwo guhumeka umuntu yitsa cyane kugira ngo aturize mu maboko y’umukunzi we, akomeze kugira umushyukwe-ubushake bwo guhuza igitsina bugume ku rwego rwo hejur; kandi aryoherwe n’igitsina (abantu baryoherwa n’igitsina cyane iyo batuje kandi baruhutse! Iyo badatuje hari ikibirunkana ntikibaryohera baba bafite ibindi bintu ku mutima.)
-ni icyubahiro aba aguhaye! ni uburyo bwo kukwereka ko ari umugore (arimo kurira no gutaka) wowe ukaba umugabo(ubugabo bwawe bumumurimo buratuma ataka-akwereka ko nta wabura gutaka umugabo amuri ho! Aba yicishije bugufi, abagabo birabashimisha. Nta washimishwa no guswera igishegabo, cyangwa igiswerabagabo. Iyo umugore aniha, yitakisha, aba akwereka ko atari kimwe muri byo maze kuvuga.
-umugore abyungukiramo! Iyo amaze kukwereka ko ari umugore, umwereka ko uri umugabo, ugakora iyo bwabaga! Ni nk’ikinamico buri muntu aba azi role ye! Bigutera imbaraga bigatuma mwese mugubwa neza.
-Hari ubwo ashobora gutaka ababaye, imboro yawe ndende yarenze uburebure bw’igituba cyangwa wahise ushyiramo atarabishaka neza, ushobora kumva agusabye kuba uretse kandi ni byiza ko muhuza ibitsina muganira kugira ngo umenye uko ahagaze. Niba mudashobora kuganira sinzi n’impamvu murimo guhuza ibitsina!
Umugore ashobora kandi gutaka agaragaza ibyishimo iyo utari bugufi n’abana yagucumita ugasa n’uwiterera hejuru. Iyo arangije uriruhutsa kugira ngo n’umugabo arangize afite ibyishimo.
Abagore baswerwa bacecetse baca intege abagabo ndetse bikavamo kubahurwa.
Iyo umugore atagukunda ntanakubahe uramuswera ntiyirize cyangwa ngo anihe? Urajombagura igiti gikoma iki! Nubona bikubayeho,uzahagarare wibaze. Utunganye ibidatunganye. Hari nubwo ataniha kubera ubujiji, atazi akamaro ka byo nuko bifasha umugabo kugira imbaraga.


text:
Gakenke: Abaturage barasabwa gufata neza ahantu hose hari amateka
Abaturage bo mu karere ka Gakenke batuye mu bice bitandukanye bigaragaza amateka anyuranye yo ku bwami bw’uRwanda barasabwa kurushaho gufata neza ahantu hose hakigaragara amateka kuko inzego z’ubuyobozi zitegereje gusa amikoro kugirango hazabyazwe umusaruro mu rwego rw’ubukerarugendo. akarere ka Gakenke ni kamwe mu turere tukibitse amateka yu Rwanda kuko uretse Ibuye rya Bagenge riri mu […]
Ingoma y’Ingabe-Nyiginya
Nk’uko mu Rwanda rwo hambere habayeho Ingoma-ngabe z’abasangwabutaka, iz’abahinza, ni nako habayeho Ingoma-Ngabe Nyiginya. Abami b’aho bari Abanyiginya, bakagira n’Ingoma-Ngabe yabo. Ingabe-Nyiginya ikaba yari itetse mu Rwanda rugari rwa Gasabo, ari naho hari umurwa wayo. Nk’uko amateka karande y’u Rwanda abigaragaza, Ingoma-Nyiginya yahanzwe na Gihanga I Ngomijana, akaba ari nawe amateka y’Abami aheraho nk’umwami w’umushumi; […]
Gicumba – basanga umuco wo gucunda amata ugenda ukendera
Uko ibihe bihita umuco nyarwanda ugenda ucyendera ugasanga ibintu bimwe na bimwe bigenda byibagirana ndetse bikagenda bizima burundu. Ibi byagrautsweho n’abaturage bo mu karere ka Gicumbi mu murenge wa Nyamiyaga aho bavuga ko umuco wo Gucunda amata ugenda ucika ku buryo usanga nta bantu bakinywa amata y’Amacunda. Mukandayambaje Criserie, umugore utuye mu mudugudu wa Rwingwe […]
Nyagatare: Kutarya ihene ku bagore byari ubusambo
N’ubwo kera mu muco nyarwanda cyari ikizira kumugore kurya ihene bamwe mu baturage bo mu mirenge ya Gatunda na Rukomo akarere ka Nyagatare basanga ibi byari ubusambo bw’abantu ba kera no kudaha umugore agaciro uretse ko ngo nabo hari ibyo babuzaga abagabo bavuga ko nabo byabagiraho ingaruka baramutse babiriye. Mbere y’umwaduko w’abazungu mu Rwanda rwa […]
Gatunda: Korohesha umusatsi urujyo bitera uruhara bikangiza n’uruhu
Gucika ku muco wo korohesha umusatsi urujo kuko uretse kuba bitera uruhara ndetse bikangiza n’uruhu kubera umuriro mwinshi nizo nama zigirwa abaturage ni nyuma y’aho bamwe mu baturage bavuga ko korohesha umusatsi n’urujo byatumaga umera neza n’ubwo byasimbuwe n’iterambere. Mukazigama Athanasia wo mu mudugudu wa Rwebare akagali ka Nyamikamba umurenge umurenge wa Gatunda asobanura ko […]
SOBANUKIRWA N’AMATEKA YARANZE I GISAKA
I Gisaka ni kamwe mu duce tw’igihugu dukungahaye ku mateka yagiye aranga u Rwanda mu bihe byo hambere. Ni agace k’u Rwanda gaherereye mu ntara y’Iburasirazuba kagahuza uturere 3 tugize iyo ntara. I Gisaka kigizwe n’impugu eshatu arizo: I Gisaka MIGONGO ihuza icyari Komini Rukira na Rusumo ho muri Kibungo, ubu Ni mu Karere ka […]
Kirazira yo mu Rwanda rwo ha mbere ifite aho ihuriye n’ubutore bw’iki gihe
Mu muco wa Kinyarwanda habagaho imiziro ndetse abantu benshi bakayiziririza ku buryo wasangaga uwabaga yarenze kuri iyo miziro baramushyiraga hagiti mu miryanago bakamuhana. Ibi ngo byatumaga hari ibintu abanyarwanda bitwararikaga ugasanga bimakaza ubupfura ari nabwo butore bashimangira ubunyangamugayo. Bimwe mubyo abageze muzabukuru bo mu karere ka Gicumbi bavuga ko kirazira ya cyera yahuzwaga n’ubutore bw’iki […]
Umwami w’u Rwanda Kanyarwanda Gahima
Nk’uko tubikesha Igitabo “Imizi y’u Rwanda” cyanditswe na NSANZABERA Jean de Dieu , 2012 kivuga amateka amwe ya Kanyarwanda Gahima Kanyarwanda Gahima ,ni umwami w’u Rwanda wategetse ahasaga mu w’1124 kugeza mu w’1157, akaba abarirwa mu kiciro cy’abami b’umushumi. Izina Kanyarwanda nk’uko turyumva, ni izina rivuga nyir’u Rwanda, gusa n’ubwo abantu batandukanye bibwira ko izina […]
Indugaruga niwo mutwe wa mbere wa gisirikare wabayeho mu Rwanda rwo hambere
Benshi bajya bumva amateka y’ u Rwanda rwo hambere n’ uko ingabo zitorezaga ku rugerero. Gusa ukurikije uko ibihe byari byifashe icyo gihe nta munyarwanda wari uzi kurashisha imbunda bitewe n’uko ntazabaga muri Afurika. Umusaza Bihigifuku utuye mu Murenge wa Rutare mu Kagari ka Munanira ni umusaza wavutse mu 1921yadusanzgije amwe mu mateka yaranze umutwe […]
Uko kera ishyingirwa ryakorwaga
Nk’uko mu gitabo cy’imihango cyanditswe na Musenyeri Aloys Bigirumwami kibigaragaza kivuga bimwe mu mihango yakorerwaga umukobwa wa kera ugiye kurongorwa kuko mu muco wa kera hari imihango yakorerwaga umukobwa wajyaga kurongorwa mbere yo guhaguruka mu rugo yerekeza murugo rwe. Bavugutaga umuti witwa umuharakuku n’igitaka cy’amasinde yaraye adatabiwe. Umugeni bakamuzana mu irebe ry’ umuryango, bakamushyira mu […]


text:
Mu gihe hasigaye amezi make ngo hibukwe ku ncuro ya 19 Jenoside yakorewe Abatutsi mu Rwanda, Umuryango ARG Rukumberi (Association des Rescapés du Génocide de Rukumberi) wo mu karere ka Ngoma, watangije igikorwa cyo gushyira ibuye ry’urwibutso ku matongo y’imiryango yabo yishwe muri Mata 1994.
Icyo gikorwa cyitabiriwe n’abacitse ku icumu rya Jenoside yakorewe Abatutsi mu 1994 bo muri Rukumberi hamwe n’Umuryango Remember Tutsi Genocide wo mu Bubiligi gitangizwa ku miryango 15 ariko kikazakomeza.
Icyo kikaba ikimenyetso cy’icyubahiro cyo kugira ngo abazajya banyura aho kiri bajye bazirikana ko abishwe bari umuryango mugari, batazize icyorezo cyangwa impanuka ahubwo bishwe n’interahamwe zari ziturutse imihanda yose hamwe n’iz’i Rukumberi bari baturanye kandi baziranye zibaziza kuba Abatutsi.
Umuyobozi w’umuryango Remember Tutsi Genocide wo mu Bubiligi, Eugene Mutabazi, yatangarije IGIHE ko icyo gikorwa kigamije kwerekana ko aho hantu hari hatuwe. Ibi ngo akenshi biterwa n’uko hari abacitse ku icumu bakiri bato batibuka aho bavukiye bakanaharererwa.
Mutabazi ati "amateka ya Rukumberi ni maremare kuva mu 1959-1994, kuko hari haraciriwe Abatusi baturutse mu cyahoze ari Gitarama, Butare, Gikongoro n’ahandi.”
Umuryango Remember Tutsi Genocide wafashije no mu gikorwa cyo kubarura amazina y’abantu basaga ibihumbi cumi na bitanu biciwe muri ako gace, akaba yarashyizwe ku rubuga rw’uwo muryango. Hakozwe n’inyigo yo kubaka urwibutso rwa Rukumberi.
Umuhuzabikorwa wa ARG Rukumberi Kabandana Callixte, asaba abarokotse Jenoside gukomeza kwigirira icyizere no kwihesha agaciro, aho guhora bitwa abatishoboye.
Umunyamabanga Nshingwabikorwa w’Umurenge wa Rukumbeli, Nyamutera Emmanuel, yashimiye ARG Rukumberi ibikorwa byayo bikomeje guha agaciro abazize Jenoside. Akomeza avuga ko icyakozwe gifasha abakiri bato kugira ngo bagire aho bavugira, bityo agace ababyeyi babo bari batuyemo katazazima ahubwo barusheho kubaka amateka.
Ku birebana n’uburyo bwo kwita kuri ibyo bimenyetso aho byashyizwe yatangarije, Nyamutera yatangarije IGIHE ko habayeho igikorwa cyo gukangurira abaturage ibigiye kuhakorerwa n’akamaro kabyo, kandi bakazibandana no gukorera amarondo aho hantu batibagiwe n’isuku yaho.


text:
Mu rwego rwo gusoza umwaka wa 2012 hibukwa umuco nyarwanda ngo utibagirana, Ikigo nyarwanda cy’ubuzima bushingiye ku muco (RCHC), cyateguye umunsi wo kwibukiranya umuco wa kera hibandwa ku ndirimbo Abanyarwanda benshi bari bamaze kwibagirwa kuri uyu wa gatandatu tariki ya 29 Ukuboza.
Umuco wagaragaraga mu bihangano by’abasaza bagiye bacuranga indirimbo za gakondo, usanga abenshi barimo uwitwaga Sebatunzi, Kabarira, Rujindiri, KirusuTthomas ndetse na Sentore baratabarutse, uretse uyu Mushabizi waririmbye inanga yitwa Zaninka, azagaragara muri icyo gitaramo cyo gusoza umwka kizabera ahitwa Aloha Kigali club/caiman i Kibagabaga, guhera saa kumi n’ebyiri z’umugoroba.
Indi mpamvu nyamukuru ngo yo gutumiza iki gitaramo, biri no mu rwego rwo kwerekana ibyiza bitatse u Rwanda, ubukungu n’umwihariko w’umuco nyarwanda mu muziki gakondo no gusigasira umurage gakondo kugira ngo utazazima nyamara ubitse ibyiza byinshi, biri no muri gahunda ikigo RCHC gifite.
Umusaza Mushabizi Jean Marie Vianey, yakunzwe mu myaka y’1972, aho yaririmbye indirimbo zitandukanye, zirimo iyitwa Zaninka, aho Abanyarwanda benshi bari bakunze kujya bibaza impamvu nyamukuru ituma abahanzi nk’aba ba kera badataramira abakiri bato cyane cyane mu gihe gisoza umwaka.
N’ubwo ariko iki gitaramo ari icyo gusigasira umuco gakondo, uburyo giteguye kwinjira muri icyo gitaramo bazishyuza abakuru ibihumbi bitanu, Couple ibihumbi 8, abana bagatanga igihumbi n’ibihumbi 10.


text:
Yanyoye nzobya
Uyu mugani baca ngo: “Yanyoye nzobya” wakomotse ku muntu witwaga Nzobya w’i Ngarurira mu Buyenzi; yari umutoni wa Mibambwe Sentabyo, ahasaga umwaka wa 800. Bawuca iyo babonye umuntu wanyoye agasinda cyane, bimwe bavuga ngo: “Yabaye Sabizeze”
Uwo mugabo Nzobya rero, yabaye umutoni w’akadasohoka kwa Mibambwe Sentabyo; bukeye Mibambwe afatwa n’ubushita buramwica, agwa i Remera rya Rukoma na Ngamba (Taba, Gitarama).
Amaze gupfa umuhungu we Gahindiro umuzunguye, yangana na ba sewabo, abo bitaga ibigina bya Ndabarasa Semugaza wari umutware w’umutwe w’ingabo zitwaga Urukatsa, afatanya na Nzobya banesha ibigina. Hanyuma ariko Nyiratunga, nyina wa Gahindiro, yanga Semugaza, bituma acikana n’Urukatsa bajya mu Ndorwa.
Nzobya asigara mu Rwanda. Hanyuma aho Gahindiro amariye gutoneshereza Rugaju rwa Mutimbo, amugabiye akatsi ko haruguru y’inzira no hepfo yayo, Nzobya asubira inyuma ntibamurebe neza. Bigeze aho arasezera ajya iwe mu Buyenzi, ku musozi witwa Ngarulira. Amazeyo iminsi, abantu b’amacuti ye baza kumubwira ko ibintu bimumereye nabi ibwami.
Nzobya ariyumvira, ati: “Uruzi Semugaza ngo acike ansige mu Rwanda!” Ahera ko akoresha amakoro yo gutura Gahindiro i Rubona rwa Gihara muri Komini Runda (Gitarama).
Ahaguruka iwe i Ngarulira ataha mu i Ceni ku Bisi bya Huye; mu gitondo arahava ataha i Mayunzwe mu Nduga (Tambwe, Gitarama); bukeye ataha i Gihinga na Ruzege mu nsi ya Kamonyi (muri Komini Taba).
Ahageze araza inkera, arasinda n’abagaragu be, inzoga imaze kumusaga abwira abagaragu be, ati: “Ubonye ngo databuja Mibambwe ansige mu gihugu none mbe nsigaye inyuma ya Rugaju; mbese mwene databuja Semugaza we gucika akansiga mu Rwanda nabitewe n’iki?” Ati: “Ubu ndagiye nsange databuja Mibambwe ku musezero i Rutare, ningera ku mva ye niyahure mpwane na we!” Ubwo ayo yose yayavugishwaga n’inzoga!
Nuko abagaragu be baramuhana arabananira, ateshwa inzira ijya i Rubona kwa Gahindiro, aboneza iy’epfo ku Kavuza n’Uruyenzi, yambuka Nyabarongo ataha i Kinyinya mu Bwanacyambwe (muri Komini Rubungo).
Amaze kuhagera, na none araza inkera. Isindwe riramudanangira akomeza ya migabo ye yo kwiyahura ntiyagaruka. Ibwami bamenya ko acitse nka Semugaza, bohereza ingabo zo kumutangira ngo zimufate. Nzobya amaze kubyumva arahaguruka ngo acikane n’ingabo ze nka Semugaza. Ariko abantu babonye ko babungerezwa n’umusinzi, bamwegukaho basubira i Gihara kwa Gahindiro barayoboka.
Nzobya na we abonye abantu bamushizeho, yambuka Nyabarongo aboneza iy’i Buliza; ageze ku mugezi wa Rusasa na Ntarabana, inyota iramurembya, ajya mu mugezi anywa amazi, amaze kuyahuga ariyahura arapfa. Icyo cyambu yanywereyemo cyitwa Akazi, ni ho havuye ijambo rivugwa n’ubu, ryo kunywa Akazi ka Rusasa.
Ayo mafuti yose rero Nzobya yakoze kuva ku Kamonyi kugera i Rusasa na Ntarabana, yayakoreshwaga n’itende ry’inturire yihoshyaga; ni yo bise nzobya, babonye urupfu rwe ruturutse ku itende ry’ubuki n’inturire; barabimwitirira byitwa Nzobya.
Kuva ubwo inzoga yose y’itende bayita nzobya. Ni byo bavugira ku muntu isindwe ryakoresheje ibidakorwa, bati: “Noneho si inzoga yanyoye, yanyoye nzobya”.
Ariko kandi kunywa nzobya uretse abavuga ko bikomoka kuri uwo mugabo Nzobya wo mu Buyenzi, hari n’abandi bavuga ko byakomotse ku nka ya sekuru wa Nyirarucyaba rwa Gihanga. Mu bitekerezo, bavuga ko Nyirarucyaba akiri umukobwa w’inkumi yicishije amata sekuru ubyara nyina agira ngo abise se Gihanga yime ingoma. Sekuru wa Nyirarucyaba yari umwami wo mu basangwabutaka; bukeye Gihanga agisha umukobwa we inama, ati: “Ese mwana wanjye ko naje ino ngira ngo ni jye uzaba umwami, none databukwe uriya ari we sogokuru wawe, tumugize dute ngo ambise mbe umwami?” Nyirarucyaba aramusubiza, ati: “Hora nzi uko nzabigira; nzabikurangiriza.”
Ubwo kwa sekuru hari inka yitwa Nzobya, bukeye Nyirarucyaba ajyayo, amarayo iminsi. Umunsi umwe sekuru ajya guhiga, ahigutse afite inyota, asanga Nyirarucyaba ari we uri mu rugo wenyine; avuruga amata ya Nzobya ashyira mu nkongoro, aramuhereza.
Sekuru amaze kunywa atangira kugira isesemi, araruka. Nyirarucyaba abibonye yihina mu cyanzu, urugo aruha inkongi y’umuriro, araboneza yigira iwabo kwa Gihanga.
Nyina wabo witwaga Gihogwe (ni we kuvuza iya Gihogwe byavuyeho) asohotse asanga urugo rwahiye kare. Induru ayiha umunwa, ariko habura uwagira, ati: “Komera.” Nuko sekuru wa Nyirarucyaba apfa atyo, azize ko yanyoye amata ya Nzobya; ni yo bagereranya n’inzoga umuntu anywa agasinda byo gupfa, bati: “si inzoga yanyoye, yanyoye nzobya (= icyishi).
Nuko Nyirarucyaba amaze kwica sekuru atyo, Gihanga yima ingoma, umukobwa we arongorwa na Kazigaba, ariko asaba se ingororano y’uko yamuhesheje ingoma.
Gihanga amusezeranya ko abana bamukomokaho bazitirirwa izina rye n’ubwo ari umugore bwose; bakitwa Abacyaba.
Kunywa nzobya = Gusinda bita ubwenge; kunywa icyinshi.


text:
Uwimana Doroteya, utuye mu murenge wa Rugarama akarere ka Burera, ufite imyaka 52 y’amavuko, avuga ko nubwo ageze mu zabukuru bitamubuza gukora imirimo isaba ingufu. Nyamara hari abo usanga bafite imyaka nk’iye ariko batashobora akazi akora.
Mu masaha ya nyuma ya saa yita tariki 20/5/2014 Uwimana arashishikaye ajya kuzana isima ivanze n’umucanga abyikoreye ku mutwe mu kijerekani gishaje ubundi akabihereza umufundi uri kubaka. Aho ni ku ishantiye ahari kubakwa Agakiriro, mu murenge wa Rugarama.
Kuri iyo shantiye abakorayo bose abaruta mu myaka. Kuko baba ari abayede ndetse n’abafundi bose biganjemo urubyiruko. Nubwo bigaragara ko ageze mu za bukuru, aracyafite imbaraga zo gukora akazi k’ubuyede.
Ikindi ni uko kuba ku ishantiye hakorera urubyiruko ari ibintu byumvikana kuko akazi kahakorerwa ko guponda isima yo kubakisha, kubaka, guhereza abafundi amatafari cyangwa se isima, bisaba ingufu.
Mukecuru Uwimana, ukorana n’urwo rubyiruko ku ishantiye, avuga ko akazi kose k’ubuyede urwo rubyiruko rukora, nawe agakora. Kandi ngo arabyishimira kuko yumva afite imbaraga zo gukora ako kazi.
Akazi uyu mukecuru akora si abakecuru bose bari mu kigero cye bagakora. Gusa ariko we avuga ko iyo umukecuru adafite ibibazo by’uburwayi akora.
Agira ati “Ubundi umukecuru, umubi ni uwarwaye cyangwa uwamugaye. Naho utaramugaye ufite akazi ko gukora, wakora.”
Mukecuru Uwimana ukora ako kazi k’ubuyede kuva mu gitondo saa moya kugeza nimugoroba saa kumi n’ebyiri. Ku munsi ahembwa amafaranga y’u Rwanda 1200 kimwe n’abandi bayede bakorera kuri iyo shantiye.
Avuga ko amafaranga akorera ayizigamira kandi akanakuraho ayo atungisha umugabo we ndetse n’abana be bane.
Agira ati “ (udufaranga nkura hano) nzajya ndatujyana kuri SACCO ubundi nguremo agahene ubundi n’abana barye.
Mukecuru Uwimana asanzwe ari umuhinzi. Avuga ko icyo agambiriye kandi ashyize imbere ari ukugera ku iterambere ngo niyo mpamvu yahisemo kujya yizigamira.
Uyu mukecuru kandi akomeza avuga ko ku ishantiye akoraho ariwe uhagarariye abagore ndetse n’abakobwa bahakora,kuko ariwe mukuru ngo arabahwitura bagakora bashishikaye.


text:
Mariko Polo
Ubwo Mariko Polo (1254 – 8 Mutarama 1324) yari agarutse mu mugi yari atuyemo wa Venice (soma Venise) nyuma y’imyaka myinshi yari amaze mu Burasirazuba, incuti ze zatekereje ko ingendo ze ndende zatumye aba umusazi. Yababwiye ibitekerezo batashoboye kwizera.
Mariko yari yanyuze mu mugi wuzuyemo ifeza n’izahabu. Yari yarabonye amabuye y’umukara ashya, nyamara nta muntu n’umwe wari warigeze yumva iby’amahindure yaka mu birunga. Yari yarabonye umwenda udashya n’ubwo wawujugunya mu muriro, nyamara nta muntu n’umwe wari warigeze yumva ibya bene iyo myenda bita abestos. Yavuze ibyerekeye ibiyoka binini bifite uburebure bwa metero icumi bifite inzasaya nini cyane ku buryo zishobora kumira umuntu, amatunda afite ubunini bungana n’umutwe w’umuntu kandi akagira imbere hererana nk’amata, n’ibintu bitemba biva mu butaka bishobora gutuma amatara yaka. Nyamara nta muntu n’umwe wari warigeze abona ingona zo mu ruzi, amatunda y’ibiti bya koko (noix de coco), cyangwa peteroli. Baramusetse ubwo bumvaga ibyo bitekerezo. Hashize iminsi myinshi ubwo Mariko yari aryamye agiye gupfa, umwe mu ncuti ze utaravugaga rumwe na we wari hafi y’aho yari aryamye yamubwiye kwivuguruza akabwira abari aho ko ibitekerezo yababwiye byose byari ibinyoma.


text:
Gisagara: Hakusanyijwe ibitekerezo ku mushinga w’itegeko rizaba rigenga ibirebana n’izungura
Mu rwego rwo kunoza itegeko rigenga umutungo w’abashyingiranywe, impano zatanzwe mu rwego rw’umuryango n’izungura, abadepite bagize komisiyo politiki, uburinganire n’ubwuzuzanye bw’umugabo n’umugore mu iterambere ry’igihugu, basoje urugendo nkusanyabitekerezo rwakorerwaga mu turere 19, rusorezwa karere ka Gisagara kuri uyu wambere tariki 5/5/2014.
Muri iki gikorwa hatanzwe ibitekerezo ndetse hanatangwa ibisobanuro ku bijyanye n’impano ndetse n’izungura, aho abaturage bavuga ko ikibazo cy’izungura gikunze kugaragara kandi kigateza amakimbirane.
Abumvise ibi bisobanuro bakavuga ko bagiye kuba intumwa muri rubanda aho bazafasha abayobozi munzego zo hasi kujya basobanurira abaturage, ariko kandi bakavuga ko itegeko ari ngo mbwa kuko rizaya rifasha abantu gukemura izo manza mu buryo bworoshye kandi busobanutse.
Usabyimana Marc umwe mu baturage bitebiriye iki gikorwa ati “Izungura rikunze guteza amakimbirane aho usanga abazungura batumvikana buri wese ashaka kwikubira cyangwa gutwara byinshi bigatera amahane, iri tegekorero rizajya rituma nta mpaka zibaho abantu bakiranurwe n’amategeko, bazungure hakurikijwe itegeko”
Kayiranga Rwasa Alfred perezida wa komisiyo ya politiki y’uburinganire n’ubwuzuzanye bw’umugabo n’umugore mu iterambere ry’igihugu, yasobanuye uburyo bunyuranye bukoreshwa mu rwego rwo kunoza umushingwa w’itegeko nk’iri rifite akamaro kanini mu buzima bw’abaturage.
Mu buryo yavuze harimo uku kumanuka bakegera abahagarariye abaturage bagasangira ibitekerezo ndetse no kuba ababishoboye bakwegera komisiyo cyangwa bakayandikira bayiha ibitekerezo byabo.
Ku bijyanye n’umushinga w’itegeko rigenga umutungo w’abashyingiranywe, impano zatanzwe mu rwego rw’umuryango n’izungura igihe rizaba rimaze kujya ahagaragara, yavuze ko icyo komisiyo isaba abayobozi ari ukuzarigira iryabo bakagira uruhare rugaragara mu kuryumvisha abaturage.
Ati “Icyo tubasaba igihe umushinga w’iri tegeko uzaba washyizwe ahagaragara, ni ukubigira ibyabo, abayobozi mu nzego zo hasi bagafasha abaturage gusobanukirwa n’iri tegeko kugirango abaturage barusheho kumenya ibibakorerwa, icyo tubasaba rero ni ubufatanye kandi bakabishyiramo imbaraga”
Iri tegeko rigomba gutorwa rizaza risimbura itegeko ryari risanzwe nomero 22/99 ryo ku wa 12 ugushyingo 1999 riri mu gitabo cya 1 cy’urwego rw’amategeko mbonezamubano kandi gishyiraho igice cya 5 kerekeye imicungire y’umutungo w’abashakanye impano n’izungura.
Leave a comment!


text:
Ngoma: Abayobozi b’ibanze bongeye kwibutswa ko kuba aho bakorera ari itegeko
Abanyamabanga nshingwabikorwa b’imirenge n’abutugali tugize akarere ka Ngoma bibukijwe ko kutaba aho bakorera ari amakosa kandi bihanirwa bityo ko abatabikora bakwikubita agashyi.
Ibi babisabwe n’umuyobozi w’akarere ka Ngoma, Nambaje Aphrodise, mu nama yabahuje n’abanyamabanga nshingwabikorwa b’imirenge n’utugali ndetse n’abashinzwe imibereho myiza mu tugari tariki 19/12/2012.
Nambaje yababwiye ko kuba iminsi mikuru yegereje kurara aho bakorera ari umwihariko kuko muri iyi minsi mikuru hakunda kuboneka ibikorwa bihungabanya umutekano.
Yagize ati “ndongera kubisubiramo, abanyamabanga nshingwabikorwa batarara aho bakorera tugiye kubafatira ibyemezo. Buri munyamabanga nshingwabikorwa agomba kuba aho bakorera ,ntawemerewe gukora ataha ahandi.”
Muri iyi nama abayobozi bajya bazimya telephone nabo babwiwe ko bitemewe kuko bakenerwa n’abaturage yaba igihe bahuye n’ikibazo cyangwa n’abayobozi bakaba babahamagara bakeneye amakuru y’akazi.
Mu gihe cy’iminsi mikuru hakunda kugaragara ibikorwa by’urugomo biterwa n’ubusinzi aho ngo baba bizihiza Noheri cyangwa Ubunane abaturage bamwe bakanwa bagasinda maze bakarwana.
Mu gihe cy’iminsi mikuru kandi hakunda kugaragaramo ibikorwa by’umutekano muke birimo n’ubujura bityo bikaba aribyo byatumye abayobozi bakoraga icyo bita kudomoka bagataha babibujijwe bagasabwa kurara aho bakorera.


text:
Nyuma y’aho bimaze kugaragara ko abanyeshuri bo muri za kaminuza n’amashuri makuru batuye mu Karere ka Nyarugenge ari bamwe mu batinda kwishyura amafaranga 1,000 y’umutekano, bakorewe umukwabo wo kuyatanga ku ngufu.
Mu ijoro ryo kuwa 18 Gashyantare 2013 umunyamakuru wa IGIHE wari mu Kagari ka Kabeza, mu Murenge wa Gitega hakozwe umukwabu umudugudu ku wundi, bashaka abatishyura amafaranga 1000 cy’umutekano ku kwezi.
Mu mudugudu w’Ituze, aho umukwabo wari ukaze, abanyeshuri n’abandi baturage basabwaga kwishyura cyangwa bakajya ku irondo; ibibazo byari bibiri “Uratanga amafaranga? Niba ntayo ambara tujyane ku irondo kugeza igihe azayabonera.”
Umwanzuro wo gukora umukwabu ngo wafashwe nyuma y’inama ubuyobozi bw’inzego z’ibanze bwagiranye n’Akarere ka Nyarugenge, nyuma y’uko ngo mu Mirenge imwe n’imwe ikagize abanyerondo bamaze amezi agera kuri atatu badahebwa kubera abaturage batishyura 1,000 cy’umutekano.
Umwe mu banyeshuri wiga mu mwaka wa kabiri muri KIST wafashwe ariko utashatse ko izina rye ritangazwa, yabwiye IGIHE ko atari ukwanga kwishyura ayo mafaranga biterwa no kuba baba batarayabona, nk’igihe kubona buruse byatinze, ati “Uburyo cyakemuka kereka bibaye ngombwa bakatworohereza tukajya dutanga uko tuyabonye, aho kujya baturaza amarondo, ubuse uzajya uba waraye ijoro bucye ujye mu ishuri?”
Abanyeshuri n’abandi bantu batuye mu Mujyi wa Kigali badafite akazi gahamye, ngo ni bamwe mu bantu bivugwa ko bakunze kugorana mu kubahiriza amabwiriza yo kwishyura amafaranga y’ibishingwe n’ay’umutekano.
Umuyobozi w’aka Kagali Kabeza, Nsengiyumva Salomon, yabwiye IGIHE, ko umuturage udafite ubushobozi ajya mu nama y’abaturage agasaba ko bamusonera, ariko uwo bigaragaye ko ari ikigande we ngo arafatwa, akaba yanasabwa kubimukira mu kagari.
Akarere ka Nyarugenge gatuwemo cyane n’abanyeshuri biga muri kaminuza n’amashuri makuru atandukanye nk’Ishuri Rikuru ry’Ikoranabuhanga rya Kigali (KIST), Ishuri ry’itangazamakuru n’itumanaho rya Kaminuza Nkuru y’u Rwanda, Ishuri Rikuru ry’Ubuforomo (KHU), n’ayandi.


text:
Bakame Editions muri make
Bakame Editions ni iyandikiro ry’ibitabo ryigenga kandi ridaharanira inyungu, rizwi mu kwandika ubuvanganzo bugenewe abana n’urubyiruko b’u Rwanda. Ibitabo byandikwa mu Kinyarwanda kandi bikagurishwa ku giciro giciriritse kugira ngo bigere ku bana benshi.
Mu rwego rwo kuteza imbere umuco wo gusoma, Bakame Editions ishishikaza ikanatera inkunga urubuga rwo gusoma mu mashuri abanza. Bakame Editions kandi ihugura abarimu b’ayo mashuri abanza ku byerekeye uburyo bwo guteza imbere umuco wo gusoma.
Intego za Bakame Editions
• Guhanga no guteza imbere ubuvanganzo bushingiye ku muco nyarwanda
• Guteza imbere ubuvanganzo gakondo mu nyandiko
• Guteza imbere umuco wo gusoma
• Gufasha abahanzi n’abashushanyi kumenyekanisha ibihangano byabo
• Kumenyana no gushyikirana n’andi mashyirahamwe afite intego nk’iza Bakame Editions


text:
Amakuru aturuka mu gihugu cya Libiya, aratangaza ko abantu 23 bakomoka muri Somaliya na 3 bakomoka muri Eritereya, baguye mu mpanuka y’imodoka ubwo bageragezaga kwerekeza ku mugabane w’u Burayi, banyuze muri Libiya.
Amakuru dukesha igitangazamakuru africareview, atangaza ko aba bitabye Imana, biganjemo abagore n’abana, bashatse kunyura i Tripoli, umurwa mukuru wa Libiya, aho bizeraga ko nyuma yo guca mu butayu bwa Libiya, bambukana amazi magari bityo bakajya gushaka ubuzima ku mugabane w’u Burayi.
Ambasaderi wa Somaliya muri Libiya, Abdigani Mohamed Wa’ays, yatangaje ko iyi kamyo yari itwaye aba bantu 120 ndetse n’imifuka ya Sima, yarenze umuhanda kubera umuvuduko no kuba ipakiye birengeje urugero, bituma iyo mpanuka ihitana ubuzima bwa bamwe mu bari bayirimo.
Yakomeje agira ati “Nyuma y’aho inzego z’umutekano muri Libiya zitahuriye ko aba batoroka umugabane w’Afurika bakoreshaga imodoka zitwaye ibyatsi bakishamo, ubu basigaye bakoresha imifuka ya sima kugira ngo polisi itabatahura.”
Abaturage batandukanye bakomoka mu bihugu byo mu majyarugu ya Afurika no mu ihembe ryayo, bavuga ko bahungira ku mugabane w’u Burayi, kubera ibibazo by’inzara ndetse n’intambara, ariko kugerayo ugasanga bibagora kuko abenshi barohama mu nyanja ya Mediterane (Mediterranean Sea).


text:
Umuhanzi Mani Martin nyumayokwitegerezaibiberakuriiyisi, arahamagariraabantukwitwaraneza mu buzimakukongoibyotubonabyosemuriiyisibizashira.
Abinyujijekurukutarwerwafacebook, arahamagariraabantugusangiraibyobafite, gukundana, kubananeza, kudahangayikan’ibindink’ibyokukobyosebizashira.
Mani Martin yagizeati: “Sangiran’bandiibyoufite, Ntibiguhemuzebizashira, nibaubonaibikubabazantuhangayike, kukohariigihebizashira. Ibyodukundan’ibyotwangadushatsentitwabitindahobizashira.Ikinyomakiyitaukuri, urwangorwiyitaurukundonabyobizashira…”
Uyumuhanziusanzweazwihogutangaubutumwabwizakandibw’amahoro mu ndirimbozeakabaanazwihoubuhanga mu guhanga no kuririmbaindirimbozeyakomejeagiraati: “Amoko, inkomoko, amadini, bitanyabenemuntunabyobizashira. Ubutunzin’ubumenyiduhangayikiratubyitwaremonezabizashira”.


text:
Eugenie Yankurije with the children that look up to her Eugenie Yankurije, a widow and mother of three residing in Kayonza District has made commitment to milk from her own cows and feed children suffering from malnutrition. On Saturday 02/11/2013, Partners in Health recognized her service to the society and rewarded her with yet another […]
Eugenie Yankurije: The widow who devoted her life to saving Children from Malnutrition
Nyamirama: Umubyeyi wiyemeje gukamira abana bafite ibibazo by’imirire mibi nta kiguzi yahawe indi nka y’ishimwe
Umubyeyi witwa Yankurije Eugenie wo mu mudugudu wa Rwinyana, akagari ka Shyogo, umurenge wa Nyamirama mu karere ka Kayonza, yahawe inka y’ishimwe kubera gahunda yafashe yo gukamira abana bafite ibibazo by’imirire mibi mu mudugudu atuyemo kandi akabikora nta kiguzi. Iyo nka yayihawe n’umuryango Partners In Health nk’ishimwe ry’uburyo agira uruhare mu guteza imbere ubuzima bwiza […]
Musange: Inguzanyo y’ibihumbi 10 yamugejeje ku nka.
Umugore witwa Musengimana Collette wo mu kagari ka Masizi mu murenge wa Musange mu karere ka Nyamagabe aratangaza ko yahereye ku nguzanyo y’amafaranga y’u Rwanda ibihumbi 10 ariko ubu akaba yarabashije kugera ku nka. Musengimana avuga ko yagujije aya mafaranga mu kimina yibumbiyemo we na bagenzi be akayakoresha mu bucuruzi buciriritse, nyuma akaza kunguka ndetse […]
Umupfakazi ufite abana batanu avuga uburyo FPR-Inkotanyi yamufashije kubarera
Umugore witwa Nyirandemeye Elina, utuye mu murenge wa Kagogo, mu karere ka Burera, avuga ko FPR-Inkotanyi yamufashije cyane akava mu bukene ndetse akabasha kurera abana be batanu. Nyirandemeye, ufite imyaka 55 y’amavuko, avuga ko yabaye umupfakazi mu mwaka wa 1984. Kuva icyo gihe ngo yabayeho mu buzima bubi, aba umukene ngo kuburyo kurera abana batanu […]
Huye: Ubworozi bw’inkwavu bwatumye Munganyinka abasha kwigurira inka
Vestine Munganyinka utuye mu Kagari k’Akabuga, Umurenge wa Mbazi, Akarere ka Huye, ni umutegarugori wiyemeje korora inkwavu abishyizeho umutima none byatangiye kumuteza imbere ku buryo ubu, uretse kwifashisha amafaranga azikuramo mu kwikenura mu rugo, yabashije no kwigurira ikimasa. Igituma abasha kugera kuri ibi byose, ni uko inkwavu we yorora atari izi ziboneka hirya no hino […]
Huye: Resident applauds development groups for huge achievement
Omar Sifa a resident of Ngoma sector in Huye District says the ‘Intambwe groups’ contributed hugely to her development and got her from poverty, making her a successful businesswoman due to the credits they give out to their members. “Before I joined Intambwe groups in 2005, I was a trader in the local market with […]
Amatsinda y’intambwe yamuteje imbere
Umubyei witwa Sifa Omar utuye mu Murenge wa Ngoma ho mu Karere ka Huye ni we uvuga ko amatsinda y’intambwe yatumye abasha gutera imbere, kuko yagiye amuha inguzanyo akoresha mu bucuruzi none ubu akaba amaze kugera ku bikorwa bifatika. Yateruye agira ati “Mbere y’uko ntangira kujya mu matsinda y’intambwe mu mwaka 2005, nacuruzaga mu isoko […]
Rwanda I Burera: Kurera abana banzwe n’ababyeyi babo byabaye nk’umurage kuri we
Hakizimana Liberatha utuye mu murenge wa Rugengabari, akarere ka Burera avuga ko kurera abana banzwe n’ababyeyi babo ari nk’umurage kuri we ngo kuko kuva yashaka umugabo yareze bene abo bana benshi. Uyu mubyeyi uri mu kigero cy’imyaka 50 y’amavuko avuga ko yashatse umugabo mu mwaka wa 1979. Nyuma y’umwaka umwe ashatse yahise atangira kurera abana […]
Rwanda I “Akazi ko gutwara abantu kuri moto n’igitsinagore kiragashoboye” – Umumotarikazi
Mukeshimana Adidja utwara abagenzi kuri moto avuga ko igitsinagore kidakwiye kwitinya ku mirimo imwe n’imwe imenyerewe nk’iyigitsinagabo kuko n’abagore bayishobora. Uwo mukobwa w’imyaka 22 atwara moto muri sentere ya Kiramuruzi mu karere ka Gatsibo na Rukara mu karere ka Kayonza. Avuga ko umwuga w’ubumotari yumva awukunze kandi umuhesheje ishema kuko kuva akiri umwana yumvaga ashaka […]
Rwanda | Ngororero: Umugore yahembewe ko yaharaniye kwigira
Mutuyimana Anonciata wo mu kagali ka Torero umurenge wa Ngororero mu karere ka Ngororero yahembwe na bagenzi be kubera ukuntu yagaragaje ibikorwa by’indashyikirwa mu kugerageza kwibeshaho adategereje inkunga ziturutse hanze. Nkuko uyu mugore abivuga, mu myaka itatu ibanziriza 2012, Mutuyimana yari mucyiciro cy’abatindi aho yahabwaga ubufasha na Leta, ariko inkunga abonya akazibyaza undi musaruro. Mutuyimana […]


text:
Iyo havugwa iby’u Rwanda, abantu bibanda ku bitagenda gusa, ku bwicanyi n’akaga duhozwamo n’abategetsi b’impumyi ! Nyamara hagati aho hari n’abana b’u Rwanda bakoresheje ingufu z’ubwenge bwabo maze bagera ku ntera ishimishije y’ubuhangange bwemerwa n’amahanga no ku bikorwa byiza nabyo bikwiye kujya bivugwa kuko bifitiye benshi akamaro. Muri abo bantu bakwiye kumenyakana no gushimwa harimo Dogiteri Eliyeli Ntakirutimana, abazungu b’Ababanyamerika bihereye akandi kazina ka NATAKI kuko ariko kaborohera mu kukavuga !
Dogiteri Eliyeli Ntakirutimana (Nataki) ni we Munyarwanda wa mbere wabonye impamyabushobozi nyinshi mu buvuzi kandi zemewe n’igihugu cya Leta Zunze Ubumwe za Amerika. Koko rero Dogiteri Nataki abarirwa mu baganga ba kabuhariwe b’Abanyamerika !
Leprophete.fr yakoze ubushakashatsi kuri Dogiteri Eliyeli Ntakirutimana utuye kandi akaba akorera mu mugi wa LAREDO(USA). Reka tubabwire muri make ibyo twashoboye kumenya.
Dogiteri Eliyeli Ntakirutimana yavukiye i Murama, nyuma ababyeyi be baza kwimukira ku Mugonerero (Kibuye). Se umubyara yari Umuvugabutumwa w’idini y’Abadiventiste b’umunsi wa karindwi wayoboye itorero ryo ku Mugonero igihe kirekire. Pasteur Ntakirutimana Elizafani azwiho ibikorwa byiza byinshi yakoreye Abanyarwanda cyane cyane muri Kibuye, Cyangugu na Gikongoro. Abafashijwe n’Ibitaro bya Mugonero, abize mu ishuri ry’Abaforomo (Ecoles des Infirmieres et celle des Assistants medicaux) rya Mugorenero, abayoboke b’itorero ry’Abadiventiste rya Mugonero bashobora kubihamya. N’ubwo yatabarutse, benshi baramwibuka nk’umukiranutsi uruhukiye mu byishimo imbere y’uburanga bw’Uwiteka.
Dogiteri Eliyeli Nataki yize amashuri abanza ku Mugonero akomereza ayisumbuye mu gihugu cya Uganda. Kubera umurava n’ubuhanga buhanitse byamuranze akiri muto, Dogiteri Eliyeli yagiye gukomereza kaminuza ya Montemorelos mu gihugu cya Mexico (1975-1982) ahakura Impamyabushobozi y’ikirenga iherekejwe n’amashimo menshi mu buvuzi (Doctorat en médecine). Ntiyarekeye aho ahubwo yagiye mu mugi wa New York afata imyaka itari mike mu masomo ajyanye no kunononsora ubumenyi mu kuvura indwara zihariye(Specialités) muri Kaminuza za Columbia University na New York Health Science Center in Brooklyn (1986-1989). Muri make Dogiteri Nataki ni inzobere mu byerekeye :
1. Gutera ikinya (Anestésie générale)
2. Kuvura indwara zinyuranye z’umutima
3.Kuvura indwara nyinshi zijyane n’uburibwe bw’amagufa, imitsi, ububabare bw’imikaya n’ingingo… .
Mu mugi wa Laredo, Dogiteri Nataki yatangiriye ku buvuzi bw’indwara z’umutima ubwo yakoranaga n’abaganga b’inzobere bo muri Leta ya Texas.
Muri iki gihe yashinze ibitaro bye bwite (PCT : Pain Consultants of Texas) aho avura indwara nyinshi ndetse akanabaga(chirurgie).
Icyifuzo cya Dogiteri Eliyeli
Dogiteri Eliyeli yemeza ko yikundira Abanyarwanda cyane, ari abari muri Amerika ,ari n’abari mu Rwanda. Bityo akaba yizeye ko ubuhanga buhanitse afite mu by’ubuvuzi butazakomeza kugirira akamaro abanyamahanga bonyine.
Yifuza ko Abanyarwanda bagira ubuzima bwiza n’amahoro kandi akaba yiteguye gutanga umusanzu we mu kubavura indwara byashoboka kandi akabikorera no mu Rwanda. Arizera ko umunsi umwe bizashoboka.
Umwanzuro
(1)Uwashaka kumenya amakuru arambuye yerekeye Dogeteri Eliyeli Nataki yareba ku rubuga rwa internet www.painless2day.com . Ushobora no kumuhamagara kuri telefoni ye yo ku kazi : 0019567277246.
(2)Abanyarwanda bafite ikibazo cy’uburwayi bw’umutima, uburibwe bw’amagufa, imitsi, imikaya, ingingo….bamenye ko hari umuganga kabuhariwe w’Umunyarwanda ushobora kubafasha.
(3)Aho gufatira urugero ku bagizibanabi, abana b’Abanyarwanda bakwiye kujya bihatira kwigira ku bantu bagize ibyiza bifatika bageraho nka Dogiteri Nataki. Imana imurinde, we n’umuryango we, kandi imuhe n’imbaraga zo gukomeza kwitangira kurwanya uburwayi no guha abaturage bamugana ubuzima buzira umuze.
Leprophete.fr


text:
Nyirasafari Alphonsine nyuma yo kwisuzumisha kwa muganga bakamubwira ko atwite inda y’abana batatu, umugabo we akirita mu gutwi yahise ahunga urugo.
Nk’uko Nyirasafari yabidutangarije, amaze imyaka 10 abana n’umugabo we Mudacyahwa Emmanuel, bakaba bari bafitanye abana babiri b’abahungu, umwe w’imyaka 10, n’undi w’imyaka 6, ari we bakurikije izi mpanga eshatu na zo z’abahungu.
Mudacyahwa ngo ntiyifuzaga ko umugore we yongera kubyara undi mwana, kuko yashakaga ko barera abo bari bafite gusa. Akimenya ko umugore we atwite, ngo kuva ubwo bahise batangira guhangana.
Nyirasafari yagize ati ’’Nagiye muri gahunda yo kuringaniza urubyaro, bingwa nabi; nabibwira umugabo akanga kubyumva. Nkimubwira ko ntwite yahise ahinduka, tubana nabi cyane. Twese twari tuzi ko tuzabyara umwana umwe, ariko aho menyeye ko nzabyara batatu mu kwezi kwa mbere ari na ko nabyayemo, umugabo yahise yigendera, sinongeye kumubona.’’
Aho Mudacyahwa ahungiye urugo, Nyirasafari yagurishije ibintu byo mu nzu kugira ngo abone icyo gutunga abana no kwishyura inzu babamo, akodesha ku mafaranga 20.000 ku kwezi.
Nyirasafari avuga ko ubuyobozi bw’umudugudu w’Ikaze mu Kagari ka Kabeza atuyemo, bwakusanyije inkunga ingana n’amafaranga 30.120, bakamubwira ngo ayagire impamba asubire iwabo ku ivuko mu Karere ka Rulindo ahitwa i Rutongo, akaba avuga ko abona byose ari kimwe ngo kuko iwabo nta sambu yo guhingamo bagira, ngo na bo babayeho mu buzima bugoye.
Akaba asaba abagiraneza kumufasha akarera aba bana, ngo kuko atifuza kuzicara ku muhanda asabiriza, namara gufata imbaraga azashaka icyo gukora.
Aba bana batatu bavukiye mu bitaro bya Muhima tariki ya 11 Mutarama 2013, bose bavuka neza.
Nyirasafari Alphonsine atuye mu Murenge wa Muhima, Akarere ka Nyarugenge, Umugore yamaze ibintu byo mu nzu abigurisha, kugira ngo abone icyo atungisha abana.
Ushaka ibindi bisobanuro yahamagara Nyirasafari kuri telefoni igendanwa 0782460210, 0726518116, cyangwa 0788753543.


text:
Kabarore: Abaturage batangaza ko Sacco yaba ibaka inyungu nyinshi
Bamwe mu baturage bo mu Murenge wa Kabarore mu karere ka Gatsibo, baratangaza ko Sacco yabo yaba ibaka inyungu nyinshi mu gihe bakerewe kwishyura inguzanyo baba baratse.
Bamwe mu baturage twaganiriye nabo kuri uyu wa 19 Gashyantare,2014 bavuga ko kubera izo nyungu zihanitse, bifuza ko bagabanyirizwa ngo kuko rimwe na rimwe ubu bukererwe buba butabaturutseho. Ku rundi ruhande ariko, aba baturage bemeza ko kuri ubu bafite ubuzima bwiza bakesha imiyoborere myiza y’igihugu cyabo.
Ubuyobozi bw’umurenge wabo, bwo busanga ikibazo gifitwe na bamwe mu baturage baba batitabira kwishyurira ku gihe inguzanyo batse bityo ngo bakaba bagomba kwisubiraho.
Ubuyobozi bw’umurenge wa Kabarore bukomeza buvuga ko ku kibazo cy’inyungu zakwa abaturage batinda kwishyura kidaturuka kuri Sacco ubwayo, ahubwo ari kuri aba baturage batinda kwishyura inguzanyo bahawe.
Umunyamabanga nshingwabikorwa w’Umurenge wa Kabarore Murara Fred yadutangarije ko Sacco hari amabwiriza igenderaho mu rwego rwo gufasha abaturage gutera imbere bakoresheje inguzanyo ziciriritse bahabwa n’uyu murenge Sacco.
Yagize ati:”Za Sacco ni ibigo by’imali bikiyubaka usanga rero bifite amabwiriza bigenderaho, hari ubwo usanga akenshi aba baturage batubahiriza amabwiriza bahabwa nabyo, ibyo nibyo akenshi usanga byaviriyemo bamwe ingorane”.
Murara yakomeje ashishikariza abaturage kugana ibi bigo by’imari byabashyiriweho babikoresha neza kugira ngo bigere ku ntego yari igamijwe bishyirwaho ari yo yo kubateza imbere.


text:
Gicumbi – Barasabwa kwirinda kwangiza amashyamba
Amakara, inkwi n’ibindi bicanwa biri mu bintu byinshi byangiza amashyamba bigatuma ahantu hagenda haba ubutayu ubu hakaba harafashwe ingamba z’uko umuntu wese uzatema igiti ashaka kubaka cyangwa inkwi zo gucana ndetse akanatwika amakara atabiherewe uburenganzira azabihanirwa.
Ibi ni ibyatangajwe na Sayinzoga Boniface ushinzwe kubungabunga amashyamba mu karere ka Gicumbi kuri uyu wa 29/5/2013 yihanangirije abakomeje kwangiza amashyamba, akemeza ko uzafatwa ari gukora ibikorwa nk’ibyo azabihanirwa.
Avuga ko bamwe mu baturage bajya mu mashyamba gushakamo inkwi kandi ngo bamwe muri bo batarabona ubushobozi bwo gukoresha Biyogaze bityo ugasanga hamwe na hamwe bangiza amashyamba.
Nyuma ya Jenoside, nabwo amashyamba yakomeje kubungabungwa mu mishinga inyuranye, Mu mwaka wa 2000, haje kujyaho icyumeru cy’igiti. Ibyo byose bisanga umubare munini w’Abanyarwanda bagikeneye igiti n’ibigikomokaho.
Ukuri guhari kandi ni uko usanga umubare w’abakenera ibiti utagabanuka, ahubwo urushaho kwiyongera nk’uko Sayinzoga akomeza abivuga.
Avuga ko kurwanya ubukene bishobora kugabanya ingano y’ibicanwa bigenda buri munsi, dore ko ari naho benshi bakenera ibikomoka ku mashyamba buri munsi ariko hakaba harabonetse uburyo bushya bwo kubungabunga amashyamba hakoreshwa ingufu za Biogaz.
Iyi gahunda yo kwita kumashyamba yatangiye kera kuko guhera mu mwaka wa 1924 ku bw’Ababiligi, mu Rwanda hatangijwe gufata neza amashyamba no kuyabyaza umusaruro, akaba ari nabwo Parike Nasiyonali y’Ibirunga yaje gushingwa.
Nyuma yaho mu mwaka wa 1933 haje gutangizwa ubushakashatsi ku mashyamba hajyaho icyiswe ‘‘Arboretum de Ruhande’’, ikaba yaraje kwegurirwa ikigo cy’ubushakashatsi ku buhinzi n’ubworozi ISAR, ubu kikaba cyarinjiye mu kigo cy’igihugu gishinzwe ubuhinzi RAB.
Hari byinshi byagiye bikorwa mu guteza imbere amashyamba binyujijwe mu mishinga myinshi ndetse yagiye inagera ku baturage.
Icyaje kugaragara ni uko umubare w’amashyamba yagiye aterwa n’abantu banyuranye utagiye utanga umusaruro wari witezweho, kuko ibiti byatemwaga byagendaga biruta ibyahinzwe bigakura.
Hari imishinga yagiye yita ku mashyamba cyane cyane hagati y’imyaka ya 1974 na 1994.


text:
Umugore Zhang ukomoka mu gihugu cya Taiwan ufite imyaka 52, yasabye gatanya n’umugabo we Zhou bamaranye imyaka itanu, kubera ko igitsina cy’umugabo ari gato cyane, kadashobora kumukorera ibyo yifuza.
Zhang avuga ko igitsina cy’ umugabo we kitamukorera ibyo yifuza na gato. Agira ati "Ni gato cyane ku buryo nkangana n’ak’umwana, kareshya na santimetero eshanu gusa. Mu mibanire yacu ntabwo twigeze dutera akabariro.”
Zhang na Zhou bakaba barahuye kuva muri Nyakanga 2008. Aho bamariye kubana ni bwoicyo kibazo cyavutse hagati yabo, kuko Zhou ntiyashoboraga gukora imibonano mbere y’uko babana kubera impamvu y’imyemerere ye mu iyobokamana.
N’ubwo Zhou yanze gukora imibonano mbere y’uko akora ubukwe, mugenzi we ntiyabyihanganiye dore ko umunsi wa kabiri yamusabye ko yashakisha uburyo bwo kuba yakongera ubushobozi, ariko biba iby’ubusa.
Zhou asobanura ko nubwo umugore we avuga ko adashoboye gutera akabariro, kuri we mu gitondo ari bwo abibasha kandi umugore atayemera ahubwo aba yifuza ay’ijoro. Zhou ati “Ishingiro ry’ubukwe si igitsina.”


text:
Guhinduranya abayobozi b’imirenge igize akarere ka Nyamasheke ntabwo ari ibihano –Ndagijimana
Umunyamabanga Nshingwabikorwa w’akarere ka Nyamasheke, Ndagijimana Jean Pierre avuga ko igikorwa cyo guhinduranya abayobozi b’imirenge igize aka karere cyakozwe mu mpera z’ukwezi gushize kitari mu buryo bw’ibihano ahubwo ko ari ukongera amaraso mashya mu buyobozi bw’imirenge no kugira ngo abayobozi b’imirenge barusheho kugira ubunararibonye bw’imirenge itandukanye.
Ibi Ndagijimana yabivugiye mu muhango w’ihererekanyabubasha hagati y’Umunyamabanga Nshingwabikorwa w’umurenge wa Macuba ucyuye igihe ndetse n’uwamusimbuye; byabaye tariki ya 7/10/2013.
Iri hererekanyabubasha ryakozwe hagati y’uwari Umunyamabanga Nshingwabikorwa w’umurenge wa Macuba, Uwanyirigira Marie Florence kuri ubu wagiye kuyobora umurenge wa Bushekeri ndetse n’Umunyamabanga mushya w’umurenge wa Macuba, Uwimana Damas wayoboraga umurenge wa Karambi.
Iki gikorwa cy’ihererekanyabubasha cyabereye mu ruhame ku Biro by’umurenge wa Macuba, ahari hateraniye abaturage benshi bafite impano zo gushimira umuyobozi wabo ucyuye igihe ndetse n’izo kwakira umuyobozi mushya babonye.
Umunyamabanga Nshinwabikorwa w’akarere ka Nyamasheke, Ndagijimana Jean Pierre yashimiye abayobozi b’imirenge bombi ku mikorere myiza yabaranze mu kazi kabo aho bayoboraga kandi abifuriza gukomeza kunoza akazi mu mirenge mishya bahawe kuyobora.
Ndagijimana yaboneyeho akanya asobanurira abaturage ko iri hinduranya ry’abayobozi b’imirenge ritakozwe nk’uburyo bw’ibihano (mutation disciplinaire) ahubwo ko byakozwe mu buryo bwo kugenda bongera amaraso mashya mu mirenge kandi bikajyana n’impano zidasanzwe buri muyobozi w’umurenge yakoresha kugira ngo aho agiye kuyobora harusheho gutera imbere.
Ikindi Ndagijimana yabwiye abayobozi b’imirenge bahawe imirenge mishya, ngo ni uko ari n’uburyo bwo kubafasha kwiga imiterere n’imikorere y’imirenge itandukanye kandi bakabasha kumenya gukorana n’abaturage bo muri iyo mirenge yose.
Umunyamabanga nshinwabikorwa ucyuye igihe mu murenge wa Macuba, Uwanyirigira Marie Florence yashimiye cyane abaturage b’umurenge yayoboraga bitewe n’ubufatanye bwabaranze bakabasha gutera imbere kandi bakesa imihigo ku gipimo gishimishije.
Uwanyirigira akaba agira inama Umuyobozi mushya w’umurenge wa Macuba gukorana n’abaturage b’uyu murenge hitabwa cyane ku kuzamura iterambere ryabo kuko ngo abaturage b’umurenge wa Macuba banyotewe n’iterambere cyane ariko agasaba n’abaturage b’umurenge yayoboraga kurangwa no kumvira no kurushaho kugira uruhare mu bibakorerwa.
Uwimana Damas wahawe ububasha bwo kuyobora umurenge wa Macuba yavuze ko yiteguye gukorana neza n’abaturage b’umurenge wa Macuba kandi akaba azi neza ko bakunda gukora, bityo ngo akazaharanira ko bakomeza gutera imbere. Ikindi azibandaho muri uyu murenge ni ugukorana n’abaturage mu gucunga umutekano, by’umwihariko ku nkengero z’ikiyaga cya Kivu kuko uyu murenge uhana imbibi na Repubulika Iharanira Demokarasi ya Congo; kandi ngo ibyo bizajyana no gukemura ibibazo by’abaturage.
Ihererekanyabubasha mu bayobozi bose b’imirenge 15 igize akarere ka Nyamasheke rije rikurikira uguhindurwa kwabo kwabaye tariki ya 30/09/2013, aho nta muyobozi n’umwe w’umurenge wigeze ahama mu murenge yayoboraga cyangwa ngo hagire abahinduranya.
Iri hererekanyabubasha hagati y’abayobozi b’imirenge ryatangije ku wa Kane tariki ya 3/10/2013 rikaba risozwa kuri uyu wa Kabiri tariki ya 8/10/2013.